Seluruh Kelantan kena PKP sehingga 29 April

Semua jajahan di Kelantan dikenakan Perintah Kawalan Pergerakan (PKP) dengan 370 jangkitan baharu dilaporkan daripada 30 kluster.

Menteri Kanan (Keselamatan), Datuk Seri Ismail Sabri Yaakob berkata, tiga lagi jajahan iaitu Jeli, Kuala Krai dan Gua Musang dikenakan PKP bermula esok hingga 29 April.

Sebelum ini PKP dilaksanakan di jajahan Kota Bharu, Pasir Mas, Pasir Puteh, Bachok, Machang, Tumpat dan Tanah Merah bermula 16 April hingga 29 April.

Katanya, pelaksanaan PKP di tiga jajahan terbaharu itu dikuatkuasakan berikutan peningkatan mendadak kes positif Covid-19.

“KKM melaporkan terdapat peningkatan kes aktif sebanyak 83.9 peratus dalam tempoh 14 hari iaitu daripada 18 kes kepada 112 kes dan ketiga-tiga jajahan ini telah bertukar kepada zon merah,” katanya dalam kenyataan hari ini.

Beliau berkata pelaksanaan PKP adalah untuk memastikan pergerakan penduduk di lokaliti itu dapat dikawal bagi mengelakkan penularan jangkitan COVID-19 ke kawasan lain.

Ismail Sabri juga berkata, Perintah Kawalan Pergerakan Diperketat (PKPK) di Perumahan Komuniti Bersepadu Pulau Serai di Pekan, Pahang yang sepatutnya tamat esok dilanjutkan hingga 29 April susulan peningkatan kes.

Sementara itu, sebanyak 2,340 jangkitan baharu dicatatkan di seluruh negara dalam tempoh 24 jam lepas, menjadikan jumlah kumulatif jangkitan setakat ini 381,813.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu 2,328 kes membabitkan penularan tempatan, dan 12 adalah kes import.

Katanya, 1,910 kes sembuh dilaporkan bagi tempoh sama, sementara 248 pesakit sedang dirawat di Unit Rawatan Rapi termasuk 101 kes memerlukan bantuan pernafasan.

“Terdapat 11 kematian baharu melibatkan sembilan warganegara dan dua warga asing berumur antara 61 hingga 82 tahun dengan majoritinya menghidap penyakit kronik, sekali gus menjadikan jumlah keseluruhan maut akibat Covid-19 di negara ini sebanyak 1,400,” katanya.

Dalam pada itu, sebanyak 11 lagi kluster baharu dikesan melibatkan empat kluster pendidikan termasuk tiga kluster sekolah atau institusi pendidikan Kementerian Pendidikan (KPM), tiga kluster komuniti, dua kluster tempat kerja, serta masing-masing satu kluster keagamaan dan kluster pusat tahanan.

Dr Noor Hisham berkata, kluster pendidikan melibatkan institusi pendidikan KPM ialah Kluster Jalan Anggerik 21 di Johor, Kluster Pengkalan Batik (Melaka) dan Kluster Anggerik Cempaka (Kedah), manakala kluster bukan institusi di bawah KPM ialah Jalan Langat Ceria (Selangor).


Penyamun guna surat kebenaran MITI rentas negeri rompak RM1.2j

Polis menumpaskan kumpulan penjenayah Geng 36 yang menggunakan surat kebenaran pergerakan dikeluarkan Kementerian Perdagangan Antarabangsa dan Industri (MITI) untuk masuk ke Melaka dan melakukan rompakan bersenjata.

Ketua Polis Melaka Datuk Abdul Majid Mohd Ali berkata, kumpulan penjenayah itu memasuki Melaka dengan menaiki dua kenderaan Toyota Hilux dan Vellfire untuk menyamun seorang ahli perniagaan yang menyebabkan kerugian kira-kira RM1.2 juta.

“Satu daripada kenderaan yang digunakan suspek juga mempunyai dua pelekat yang dicetak dengan lambang menyerupai logo Polis Diraja Malaysia, dipercayai untuk mengaburi aktiviti jenayah yang dilakukan,” katanya pada sidang media hari ini.

Katanya sekumpulan empat lelaki ahli kongsi gelap Geng 36 masuk ke kediaman ahli perniagaan itu di sebuah kondominium di Klebang di sini pada 5 Jun lalu, tanpa memakai topeng.

“Dalam kejadian kira-kira 8.30 malam itu, mangsa yang berusia 54 tahun bersama isterinya, 42, diikat dan diacukan parang namun pasangan itu dan dua anaknya masing-masing berusia 8 dan 9 tahun tidak mengalami sebarang kecederaan,” katanya.

Beliau berkata kumpulan suspek berkenaan kemudiannya melarikan pelbagai barangan peribadi mangsa seperti barang kemas, koleksi pedang, wang tunai dan sebuah kereta Range Rover selepas kira-kira lima jam menggeledah rumah mangsa.

Abdul Majid berkata susulan kejadian itu, satu pasukan khas ditubuhkan bagi mengesan penjenayah terbabit dan lima lelaki berusia 27 hingga 37 tahun berjaya ditahan dalam satu serbuan di Bandar Baru, Sri Petaling, Kuala Lumpur kira-kira jam 3.45 petang pada 7 Jun lalu.

Beliau berkata semua suspek yang ditahan mempunyai rekod lampau membabitkan jenayah serta dadah dan mereka ditahan reman selama lima hari sehingga esok dan kes disiasat mengikut Seksyen 395 Kanun Keseksaan kerana melakukan satu rompakan berkumpulan dan Seksyen 379A Kanun Keseksaan kerana curi kenderaan.


Bas atau kereta api? Kenderaan dua mod mula beroperasi di Jepun

Ia bas, ia kereta api, ia adalah DMV! Kenderaan Dual Mod baharu membuat penampilan pertamanya secara umum Disember lalu di bandar Kaiyo di wilayah Tokushima, Jepun.

Kelihatan seperti bas mini dan menggunakan tayar getah biasa di jalan raya.

Tetapi apabila ia tiba di persimpangan, roda keluli turun dari perut kenderaan ke landasan kereta api, dengan berkesan mengubahnya menjadi gerabak kereta api.

Roda kereta api mengangkat tayar hadapan keluar dari landasan manakala roda belakang kekal ke bawah untuk mendorong DMV ke landasan kereta api.

Selain itu, pertukaran mod kenderaan berkenaan dilaporkan boleh dilakukan hanya dalam tempoh 15 saat sahaja.

Ketua Pegawai Eksekutif Asa Coast Railway, Shigeki Miura berkata DMV itu mampu menjadi kenderaan serba guna untuk semua masyarakat, terutamanya bagi mereka yang tinggal di kawasan perkampungan.

“Kenderaan serbaguna itu amat sesuai digunakan untuk membawa penumpang dan pihak kami menjangkakan ia akan menjadi pengangkutan awam paling berkesan di negara itu.

“Projek DMV itu sudah mula dilaksanakan hampir sedekad lalu dan pihak berkuasa Tokushima berharap pengunaannya dapat menarik lebih banyak kemasukan pelancong ke wilayah itu,” jelasnya.

Kenderaan DMV itu mampu membawa seramai 21 penumpang dalam perjalanan dan boleh bergerak pada kelajuan 60 kilometer sejam bagi mod kereta api serta 100 kilometer sejam bagi mod bas. – Agensi


Najib hanya boleh berkempen dalam penjara setakat ini

Tiada kebenaran diberikan kepada Datuk Seri Najib Razak untuk keluar berkempen pada Pilihan Raya Umum Ke-15 (PRU-15) seperti didakwa setengah pihak.

Bekas Perdana Menteri bergelar banduan itu hanya boleh berkempen dalam penjara setakat ini sepanjang berlangsung PRU-15 nanti kerana masih terikat dengan peraturan dan undang-undang negara.

Menerusi penjelasan Ketua Pengarah Jabatan Penjara Malaysia Datuk Nordin Muhammad, orang ramai kini faham selagi Najib masih menjalani hukuman, tiada kebenaran akan diberikan kepadanya untuk keluar berkempen pada PRU-15.

“Keadaan dan peraturan masih sama… jadi selagi beliau masih menjalani hukuman dalam penjara, beliau tertakluk kepada akta dan peraturan penjara,” katanya kepada media pada majlis pelancaran Akta Kehadiran Wajib Pesalah-Pesalah (Pindaan) 2022 (Akta A1660) di Ibu Pejabat Penjara Malaysia di Kajang hari ini.

Beliau berkata demikian ketika diminta mengulas pendirian pihak penjara sekiranya ada permohonan daripada penyokong Najib agar penyandang kerusi Parlimen Pekan itu diberi kebenaran khas untuk keluar berkempen pada PRU-15.

Bagaimanapun, Nordin berkata selain permohonan untuk menghadiri sesi sidang Parlimen yang telah ditolak, pihaknya tidak menerima sebarang permohonan lain daripada bekas Perdana Menteri itu.

Beliau turut mengulangi bahawa Najib tidak pernah menerima sebarang layanan istimewa sepanjang menjalani hukuman penjara seperti yang didakwa oleh sesetengah pihak.

Nordin berkata Najib sama seperti banduan lain yang tertakluk kepada peraturan dan Akta Penjara selain prosedur operasi standard jabatan itu.

“Kami memberi layanan yang sama kepada semua penghuni di sini dan tiada istilah pilih kasih kepada banduan di sini,” katanya.

Pada 23 Ogos lepas, Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib yang didapati bersalah menyeleweng dana SRC International Sdn Bhd sebanyak RM42 juta.


Muhyiddin sahkan akan serah nama baharu menteri Bersatu kepada PM

Presiden Bersatu Tan Sri Muhyiddin Yassin akan mengemukakan nama baharu kepada Perdana Menteri Datuk Seri Ismail Sabri Yaakob bagi menggantikan kerusi yang dikosongkan Ahli Parlimen Ampang Datuk Zuraida Kamaruddin.

Zuraida yang sebelum ini adalah ahli Bersatu mengumumkan menyertai Parti Bangsa Malaysia (PBM) yang menyokong kerajaan, dan meletak jawatan Menteri Perusahaan Perladangan dan Komoditi.

Dalam kenyataan malam ini, Muhyiddin yang juga Pengerusi Perikatan Nasional (PN) berkata beliau akan menyerahkan nama calon baharu menteri kepada Ismail Sabri dalam masa terdekat.

“Saya akan mengemukakan satu nama baharu kepada Perdana Menteri dalam masa terdekat untuk dilantik sebagai anggota Kabinet.

“Ini memandangkan kedudukan Zuraida sebagai menteri adalah atas kuota Bersatu,” katanya.

Mengenai Zuraida, beliau berkata Majlis Pimpinan Tertinggi (MPT) Bersatu telah membincangkan kedudukan Ahli Parlimen Ampang itu baru-baru ini.

Katanya terdapat laporan bahawa Zuraida terlibat secara langsung dalam penubuhan PBM dan mengambil bahagian dalam aktiviti parti tersebut.

Susulan itu, Muhyiddin berkata satu surat tunjuk sebab telah dihantar kepada Zuraida pada 9 Mei lalu, sebelum dijawab menerusi sepucuk surat bertarikh 23 Mei.

“Langkah seterusnya ialah untuk merujuk beliau ke Lembaga Disiplin parti.

“Namun memandangkan beliau telah membuat pengumuman untuk menyertai PBM melalui satu kenyataan akhbar hari ini, keahlian beliau di dalam Bersatu gugur serta-merta mengikut Fasal 10 Perlembagaan Bersatu,” katanya.

Muhyiddin turut mengucapkan terima kasih di atas segala sumbangan Zuraida kepada Bersatu selama ini.


Lima individu positif Covid-19 dihalang ke Langkawi

Lima daripada 2,528 individu yang menjalani ujian RTK-Ag untuk melakukan perjalanan melancong ke Langkawi disahkan positif Covid-19 – hari pertama sektor pelancongan pulau peranginan itu dibuka semula hari ini.

Ketua Pengarah Kesihatan, Tan Sri Dr Noor Hisham Abdullah berkata lima individu terbabit adalah pesakit kategori 1 yang tidak bergejala dan mereka kini menjalani pengawasan dan pemerhatian di rumah (HSO) untuk diisolasi selama 10 hari.

“Adalah dimaklumkan bahawa, sehingga jam 12 tengah hari 16 September 2021, seramai 2,546 orang telah disaring di pintu masuk udara dan laut ke Pulau Langkawi.

“Ini melibatkan sejumlah 1,250 orang yang telah disaring di empat (4) pintu masuk lapangan terbang dan 1,296 orang melalui feri di Kuala Perlis.

“2,528 orang telah menjalani ujian RTK-Ag, dan daripada jumlah ini, sebanyak lima kes positif Covid-19 telah dikesan; enam orang telah menjalani ujian RT-PCR sendiri sebelum ke lapangan terbang, dan kesemua keputusan adalah negatif.

“Baki 12 orang kanak-kanak di bawah enam tahun tidak menjalani ujian Covid-19 dan dibenarkan berlepas bersama keluarga masing-masing,” katanya dalam kenyataan hari ini.

Dr Noor Hisham berkata kejayaan Projek Rintis Langkawi sebagai gelembung pelancongan domestik pertama sangat penting dalam menentukan hala tuju pembukaan destinasi gelembung pelancongan domestik yang seterusnya.

Katanya, projek rintis ini perlu dilaksanakan dengan berhati-hati bagi memastikan ianya berjalan lancar dan tidak menyebabkan berlakunya peningkatan kes serta kluster baharu.

“Atas sebab itulah, kerajaan perlu memastikan setiap pelancong yang akan bercuti ke Pulau Langkawi telah menerima vaksinasi lengkap, bukan merupakan kes positif Covid-19, dan bukan kontak rapat kepada kes positif.

“Kejayaan untuk membawa negara keluar daripada kemelut pandemik ini tidak hanya boleh bergantung kepada usaha dan strategi kerajaan semata-mata, sebaliknya perlu didukungi usaha sama oleh semua pihak dan lapisan masyarakat,” katanya.


Bekerjasama untuk bantu rakyat, Muhyiddin tak mahu kleptokrat kembali berkuasa

Perdana Menteri Tan Sri Muhyiddin Yassin menawarkan tujuh tawaran kepada blok pembangkang untuk mengembalikan kestabilan politik negara dan menegaskan tidak akan membiarkan kleptokrat kembali menguasai tampuk kuasa.

Muhyiddin berkata cadangan tersebut bagi memastikan kerajaan sedia ada dapat menumpukan kepada usaha menangani krisis kesihatan negara dan tidak mahu kumpulan kleptokrat yang sedang merancang untuk menjatuhkannya kembali berkuasa.

“Tujuan saya kemukakan cadangan ini ialah untuk membolehkan kerajaan terus berfungsi di waktu pandemik dengan sokongan bi-partisan di Parlimen.

“Pada masa yang sama, saya juga seperti anda semua, mempunyai tanggungjawab untuk tidak membiarkan kumpulan kleptokrat memerintah jika kemelut politik ini tidak diselesaikan segera,” katanya semasa sidang media khas yang disiar secara langsung.

Tawaran pertama adalah memperluaskan bentuk-bentuk bantuan kepada rakyat dalam situasi pandemik, semua Ahli Parlimen akan menerima peruntukan tahunan yang sama tanpa mengira parti politik.

Bagi Ahli Parlimen (MP) pembangkang, peruntukan untuk tahun ini akan dibuat secara prorata mengikut jumlah bulan yang berbaki.

Kedua, bagi mendokong prinsip “Whole of Government” dan “Whole of Society” dalam memerangi pandemik Covid-19, Muhyiddin berkata Menteri Kewangan telah mengadakan libat urus dengan pelbagai pihak termasuk pimpinan parti pembangkang untuk mendapatkan input dan cadangan bagi menambahbaik Pelan Pemulihan Negara.

Sehubungan itu, Kementerian Kewangan telah meneliti dan bersetuju untuk menerima beberapa cadangan dan input yang telah diutarakan.

Mengambil kira cadangan hasil daripada libat urus tersebut, kerajaan akan membentangkan untuk kelulusan Parlimen penambahan siling Dana Covid-19 sebanyak RM45 bilion dari RM65 bilion seperti yang diluluskan oleh Parlimen tahun lalu kepada RM110 bilion.

Tawaran ketiga, sekiranya kerajaan berjaya mendapatkan sokongan bi-partisan di Dewan Rakyat dan Dewan Negara yang melebihi majoriti dua pertiga, suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen.

Keempat, kerajaan juga akan memperkukuhkan reformasi parlimen dengan memastikan jumlah MP Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.

Jumlah Jawatankuasa Pilihan Khas Parlimen juga boleh ditambah untuk memastikan semua MP dapat memainkan peranan semak dan imbang yang lebih berkesan menerusi penglibatan mereka dalam jawatankuasa ini.

Sebagai pengiktirafan kepada peranan semak dan imbang di Parlimen, 50 peratus Jawatankuasa Pilihan Khas akan dipengerusikan oleh MP Kerajaan dan 50 peratus lagi oleh MP pembangkang.

Kelima, kerajaan juga bersetuju untuk melaksanakan Undi 18 tanpa menunggu pelaksanaan pendaftaran automatik yang akan mengambil masa.

Keenam rang undang-undang termasuk rang undang-undang perbekalan yang akan dibentangkan di Parlimen akan dirundingi terlebih dahulu dengan semua MP.

Suatu rang undang-undang hanya akan dibentangkan sekiranya mendapat sokongan majoriti MP.

Terakhir, Muhyiddin juga menawarkan pengiktirafan kepada peranan parti pembangkang yang mempunyai jumlah perwakilan yang hampir seimbang di Dewan Rakyat, Ketua Pembangkang akan diberikan saraan dan kemudahan yang setara dengan seorang Menteri Kanan.

Muhyiddin dalam ucapannya juga menjemput semua pimpinan parti politik untuk bersama membincangkan cadangan tersebut dan sekiranya dipersetujui akan memanggil sidang khas untuk membentang usul undi percaya dengan segera.

“Maka, saya dengan penuh takzimnya menjemput semua pimpinan parti politik untuk membincangkan cadangan-cadangan ini pada minggu hadapan.

“Saya akan mengeluarkan jemputan rasmi kepada semua pimpinan parti politik untuk menghadiri perbincangan ini. Saya bersedia untuk mendengar pandangan mereka berhubung cadangan ini.

“Sekiranya cadangan kerjasama bi-partisan ini dipersetujui, saya akan memanggil Sidang Khas Dewan Rakyat untuk membentangkan usul undi percaya kepada Perdana Menteri dalam masa terdekat,” katanya lagi.


Kenaikkan harga barang bakal jejas proses pemulihan ekonomi

Proses pemulihan ekonomi negara dikhuatiri akan terjejas sekiranya isu kenaikan harga barangan keperluan asas tidak ditangani secara strategik.

Pengerusi Majlis Pemulihan Negara (MPN), Tan Sri Muhyiddin Yassin berkata, baru-baru ini, pelbagai isu dan rintihan rakyat telah diutarakan terutamanya melibatkan peningkatan harga barang asas makanan.

Menurut beliau, Jabatan Perangkaan turut melaporkan inflasi makanan pada April lalu meningkat lebih tinggi pada 4.1 peratus dengan 89.1 peratus item makanan telah merekodkan kenaikan harga.

“Peningkatan harga bahan makanan disebabkan oleh pelbagai faktor, antaranya perubahan cuaca tidak menentu, perkembangan geopolitik antarabangsa yang menjejaskan rantaian bekalan dunia, peningkatan harga input pertanian seperti benih dan baja, kos logistik yang meningkat dan kekurangan sumber tenaga manusia di tapak pertanian.

“Isu-isu di sebalik peningkatan harga bahan makanan ini, sekiranya tidak ditangani secara menyeluruh dan bersepadu boleh menjejaskan lagi rantaian bekalan makanan dan sekuriti makanan negara serta menggugat kesejahteraan hidup rakyat,” katanya semasa sidang media selepas mempengerusikan mesyuarat MPN hari ini.

Pada masa yang sama, Muhyiddin memberitahu, usaha pemulihan negara masih berjalan dan indikator-indikator ekonomi terbaharu menunjukkan pertumbuhan yang memberangsangkan membuktikan pemulihan ekonomi sedang giat berlangsung.

Beliau menambah, antara indikator positif termasuk Keluaran Dalam Negara Kasar (KDNK) ekonomi negara yang berkembang sebanyak 5 peratus pada suku pertama 2022 yang disokong oleh peningkatan permintaan dalam dan luar negara.

“Kadar pengangguran pula buat pertama kalinya berkurangan di bawah paras 4.0 peratus semenjak negara dilanda wabak Covid-19 dua tahun dahulu, apabila merekodkan kadar 3.9 peratus dalam bulan April 2022.

“Prestasi ekonomi yang memberangsangkan ini membuktikan dasar-dasar yang diambil kerajaan ketika pandemik telah pun membuahkan hasil terutamanya lapan pakej bantuan dan rangsangan ekonomi yang bernilai RM530 bilion,” jelasnya.

Dalam perkembangan berkaitan, Muhyiddin berkata, MPN berpandangan, situasi Covid-19 dalam negara adalah terkawal dengan lebih 99 peratus kes baharu adalah kategori 1 dan 2 serta penggunaan katil unit rawatan rapi (ICU) masih berada pada paras yang rendah.

Beliau menambah, di bawah Program Imunisasi Covid-19 Kebangsaan (PICK), 97.7 peratus dewasa dan 93.6 peratus remaja di Malaysia telah menerima dua dos vaksin.

“Ini meletakkan Malaysia antara negara dengar kadar vaksinasi yang tertinggi di dunia. Kejayaan ini tidak dapat dicapai tanpa kerjasama dan usaha semua rakyat Malaysia.

“Namun begitu, kadar kematian akibat Covid-19 adalah tinggi dalam kalangan kes yang belum menerima vaksin.

“Oleh itu, MPN ingin menyeru bagi mereka yang belum mengambil vaksin Covid-19 untuk mengambilnya kerana ia terbukti untuk mengurangkan risiko dan kesan jangkitan Covid-19,” ujarnya.

Muhyiddin turut memaklumkan, Kementerian Pertanian dan Industri Makanan telah menjalankan tindakan intervensi yang berorientasikan pengguna, pengeluar dan perdagangan bagi mengukuhkan sekuriti bekalan makanan negara.

Menurut beliau, antara intervensi jangka pendek yang diambil adalah mewujudkan stokpail ayam, semakan prosedur import Jabatan Perkhidmatan Kuarantin Dan Pemeriksaan Malaysia (MAQIS) dan semakan semula Tarif Elektrik Sektor Pertanian.

“MPN berpendapat terdapat keperluan yang mendesak untuk memperkasakan industri input kepada makanan ternakan supaya negara mencapai tahap self-sufficiency dan kos input makanan ternakan terurus dan tidak terjejas akibat faktor-faktor luaran,” katanya.

Muhyiddin berkata, Pakej Perlindungan Rakyat dan Pemulihan Ekonomi (PEMULIH) yang diumumkan beliau semasa menjadi Perdana Menteri pada Jun 2021 dengan peruntukan RM115.4 bilion telah memanfaatkan 26.8 juta rakyat dan 327,300 perniagaan.

Menurut beliau, antara inisiatif utama PEMULIH yang telah siap dilaksanakan adalah Bantuan Khas Covid-19 sebanyak RM4.6 bilion, Geran Khas Prihatin 4.0 sebanyak RM1 bilion dan Bantuan Kehilangan Pekerjaan sebanyak RM420.51 juta.

“MPN mengesyorkan agensi LAKSANA mengemukakan laporan yang komprehensif mengenai impak dan kesan inisiatif-inisiatif pakej bantuan yang telah diumumkan sebelum ini terutamanya pada rakyat dan sektor ekonomi yang terjejas akibat pandemik Covid-19.

“MPN berpendapat indikator-indikator ekonomi yang memberangsangkan ini akan lebih bermakna apabila kesejahteraan dan ekonomi rakyat turut berkembang seiring.

“Semua pemegang taruh harus bekerjasama dalam menangani kenaikan harga barang terutamanya barang makanan supaya semua rakyat Malaysia dapat menikmati hasil pemulihan ekonomi pasca pandemik yang lebih menyeluruh dan bermakna,” jelasnya. – Artikel kredit SatuBerita


Zahid mahu putus kerjasama dengan PAS, yakin sapu bersih

Datuk Seri Ahmad Zahid Hamidi memberi isyarat mahu memutuskan kerjasama dengan PAS, malah akan bertanding dalam pilihan raya negeri (PRN) Melaka dan pilihan raya umum (PRU)  secara bersendirian atas bendera Barisan Nasional (BN).

Presiden UMNO itu berkata kerjasama yang dijalin dalam Muafakat Nasional (MN) sudah tidak relevan lagi, selain persefahaman itu juga tidak pernah didaftarkan secara rasmi ia tidak menjadikan UMNO terikat dengan sebarang syarat untuk meneruskan kerjasama.

“Oleh kerana MN ini tidak pernah didaftarkan maka saya tidak nampak ada cahaya terang untuk MN itu direalisasikan sebagaimana PRK-PRK (pilihan raya kecil) yang pernah diadakan,” katanya dipetik dalam satu wawancara semalam.

Jelas Zahid, keputusan memutuskan kerjasama dengan PAS juga sama dengan langkah yang diambil terhadap Bersatu sebelum ini dan berharap ahli-ahli UMNO akan menghormati pendirian tersebut.

“Ketetapan telah dibuat dan saya sebagai presiden menghormati bahawa dalam Pilihan Raya Umum Ke-15 (PRU15) nanti kita tidak akan bekerjasama dengan Bersatu.

“Saya fikir itulah kehendak di kalangan ahli-ahli UMNO dan kepimpinan UMNO di seluruh negeri Melaka. Saya harap mereka yang mendengar apa yang saya nyatakan ini adalah ekoran daripada suara hati dan suara hati politik mereka,” katanya.

UMNO semasa Perhimpunan Agung 2020 pada Mac lalu membuat ketetapan memutuskan hubungan kerjasama dengan Bersatu, ia juga menyaksikan 15 Ahli Parlimen (MP) yang dikepalai Zahid menarik sokongan terhadap kerajaan Perikatan Nasional (PN) dipimpin Tan Sri Muhyiddin Yassin.

Zahid sebelum itu merancang pakatan dengan Ketua Pembangkang Datuk Seri Anwar Ibrahim untuk menjatuhkan Muhyiddin, ia susulan pendedahan klip audio tular antara kedua-dua mereka sebelum ini.

Zahid juga bersama rakannya, Datuk Seri Najib Razak turut menghantar surat menyatakan sokongan terhadap Anwar ke Istana Negara sehingga menyaksikan berlaku satu lagi kemelut politik negara.

Muhyiddin meletak jawatan pada Ogos lalu seleps hilang majoriti angkara 15 MP yang diketuai Zahid sendiri, namun mengambil pendekatan secara diplomasi apabila mencalonkan Naib Presiden UMNO Datuk Seri Ismail Sabri Yaakob sebagai Perdana Menteri Kesembilan.

Ismail Sabri akhirnya menjadi PM baharu menggantikan Muhyiddin dan meredakan ketegangan politik yang melanda negara.

Zahid yang terpalit puluhan pertuduhan di mahkamah bagaimanapun masih meneruskan usahanya untuk menjatuhkan kerajaan Ismail Sabri pula apabila dilihat cuba mencari masalah dengan PAS kini.


22 kanak-kanak Indonesia cedera selepas makan ‘nafas naga’

Kerajaan Indonesia mengarahkan pihak berkuasa kesihatan tempatan untuk memantau perusahaan makanan dan meminta ibu bapa lebih berhati-hati susulan laporan bahawa beberapa kanak-kanak cedera selepas memakan sejenis snek cecair nitrogen.

Makanan ringan – dikenali secara tempatan sebagai chiki ngebul dan sering dirujuk sebagai “nafas naga” – adalah sejenis gula-gula berwarna-warni yang disalut dengan kabus setelah dibekukan dengan cecair nitrogen.

Kes terbabit mendapat perhatian media sosial baru-baru ini dengan kanak-kanak membuat rakaman ketika memakan snek dan kemudiannya menyedut kabus nitrogen cecair dari mulut mereka.

Sejumlah kira-kira 25 kanak-kanak dipercayai cedera selepas memakan snek terbabit dengan dua daripadanya kini mendapatkan rawatan di hospital seperti dilaporkan The Guardian, semalam.

Memetik laporan Jakarta Post, Pengarah Kesihatan Alam Sekitar, Kementerian Kesihatan Indonesia, Anas Ma’ruf, berkata sekurang-kurangnya sembilan kanak-kanak disahkan cedera selepas makan snek itu.

“Berdasarkan data dikumpul (berkaitan isu perubatan selepas pengambilan snek terbabit) ia hanya berlaku pada 2022.

“Hasil semakan silang kami dari 2021, 2020 dan 2019 mendapati tiada laporan mengenainya,” katanya.

Dalam satu kenyataan pada 11 Januari lalu, Kementerian Kesihatan Republik Indonesia menekankan bahaya pengambilan makanan ringan itu. Ia berkata bahawa pengambilan snek dalam jangka masa yang panjang boleh membawa kepada masalah kesihatan yang serius.

Katanya, pengambilan snek cecair nitrogen secara berlebihan boleh menyebabkan perut melecur, keradangan, selesema dan kerosakan organ dalaman, selain tindakan menyedut asap bagi suatu tempoh yang lama mampu mengakibatkan kesukaran bernafas yang teruk.

Pada November lalu, pihak berkuasa Kabupaten Tasikmalaya di Jawa Barat melaporkan insiden yang dipercayai berkaitan dengan makanan ringan itu.

Pihak berkuasa kesihatan juga sedang menyiasat satu lagi kes yang mungkin berlaku di Jawa Timur. – Agensi


Gempa bumi kuat goncang tenggara Filipina, tiada tsunami

Gempa bumi berukuran 7.1 magnitud menggoncang wilayah pantai tenggara Filipina awal pagi ini, lapor agensi Kajian Geologikal Amerika Syarikat (USGS), tatkala beberapa pihak lain pada awalnya tidak menolak kemungkinan gegaran itu boleh mencetuskan tsunami.

Gegaran dilaporkan berlaku di wilayah Davao pada jam 1.46 pagi waktu tempatan pada kedalaman 65.6 kilometer, lapor Reuters yang memetik USGS.

Pusat Penyelidikan Geosains Jerman (GFZ) pada awalnya mengeluarkan amaran tsunami kecil dengan ombak dijangka setinggi 0.2 hingga 1 meter di sesetengah kawasan pantai di Filipina.

Namun hanya gelombang yang sangat kecil setinggi 5 cm berlaku sebelum amaran itu ditarik balik.

Kekuatan, pusat gempa, dan kedalaman mungkin disemak semula ketika ahli seismologi mengkaji data dan memperbetulkan pengiraannya.

Beberapa agensi pemantau gempa bumi, termasuk dari Perancis, Indonesia dan Pusat Seismologi Eropah-Mediterranean melaporkan kekuatan yang berbeza iaitu antara 6.2 magnitud hingga 7.0 magnitud.

Namun, berdasarkan data seismik awal, gempa itu sepatutnya dirasai secara meluas oleh hampir semua penduduk di kawasan pusat gempa. Ia mungkin menyebabkan kerosakan ringan hingga sederhana. – Agensi


Jangan alpa walaupun sehari, nasihat KP Kesihatan

Tahap penularan wabak Covid-19 yang dihadapi negara pada masa ini masih kekal pada situasi sangat serius, kata Ketua Pengarah Kesihatan, Tan Sri Dr Noor Hisham Abdullah.

Katanya, bahaya penularan Covid-19 dan kapasiti hospital, terutama unit rawatan rapi (ICU) bagi menampung kes baharu adalah pada tahap kritikal dan boleh meningkat sekiranya semua pihak alpa walaupun sehari.

“Kesinambungan daripada situasi yang dinyatakan, Kementerian Kesihatan Malaysia (KKM) ingin mengingatkan semua pihak bahawa situasi penularan Covid-19 yang dihadapi negara masih kekal pada situasi sangat serius.

“Situasi ini tidak boleh diambil ringan, terutama sekiranya ada pihak yang menyebarkan interpretasi yang tidak benar mengenai situasi semasa ini,” katanya.

Dalam kenyataan hari ini beliau turut memperincikan status terkini situasi jangkitan Covid-19 di Malaysia bagi tempoh dua minggu epidemiologi (ME) iaitu ME ke-21 bermula 23 Mei hingga 29 Mei lalu, dan ME ke-22 (30 Mei hingga 5 Jun 2021).

Dr Noor Hisham berkata statistik menunjukkan penurunan jumlah kes positif Covid-19 pada ME ke-22 iaitu sebanyak 1,379 kes atau 2.6 peratus, berbanding pada ME ke-21.

“Situasi ini adalah susulan daripada pelaksanaan Perintah Kawalan Pergerakan (PKP) 3.0 oleh kerajaan bermula pada 12 Mei 2021,” katanya sambil menjelaskan bagi tempoh sama jumlah kes aktif didapati terus bertambah susulan peningkatan kes yang mendadak pada ME ke-20 dan ME ke-21.

Katanya, pada awal ME ke-21, jumlah kes aktif adalah sebanyak 57,022 kes, tetapi pada awal ME ke-22 ia meningkat kepada 78,017 kes – peningkatan sebanyak 20,995 kes atau 37 peratus.

Beliau berkata, walaupun terdapat penurunan 2.6 peratus kes mingguan, namun jumlah kes aktif masih terus meningkat dan hinggga hari ini 82,797 masih dirawat.

Mengenai kapasiti dan keupayaan fasiliti kesihatan, Dr Noor Hisham berkata, sehingga Isnin lalu kadar penggunaan katil bagi pesakit Covid-19 bukan ICU di hospital menunjukkan sedikit penurunan dalam tempoh dua minggu, iaitu daripada 99 peratus kepada 89 peratus.

“Begitu juga dengan kadar penggunaan katil di Pusat Kuarantin dan Rawatan Covid-19 (PKRC) adalah sebanyak 54 peratus.

“Bagaimanapun, kadar penggunaan katil Covid-19 di ICU telah meningkat daripada 96 peratus pada 24 Mei 2021 hingga 104 peratus pada 6 Jun 2021. Kadar penggunaan katil ICU yang melebihi 100 peratus ini amat membimbangkan di mana tidak semua pesakit yang memerlukan rawatan kritikal dapat ditempatkan di ICU,” katanya.

Dr Noor Hisham juga berkata hospital di seluruh negara sedang berhadapan dengan peningkatan kes Covid-19 bergejala serius iaitu bagi kategori 4 dan 5 yang memerlukan bantuan oksigen serta alat pernafasan khususnya di kalangan golongan rentan seperti warga emas dan pesakit yang menghidap lain-lain penyakit.

“Pesakit ini memerlukan tempoh pemulihan yang lama untuk sembuh disebabkan komplikasi yang serius daripada jangkitan COVID-19. Statistik yang diterima oleh CPRC Kebangsaan menunjukkan purata tempoh rawatan bagi kategori 4 adalah di antara 14 hari ke 16 hari, manakala bagi pesakit kategori 5 pula, tempoh rawatan adalah selama 19 hari ke 26 hari,” katanya.

Sehubungan itu beliau mengingatkan orang ramai supaya mengamalkan norma baharu dalam kehidupan dan mematuhi prosedur operasi standard (SOP) yang digariskan Majlis Keselamatan Negara.

Antaranya ialah dengan melakukan:

Katanya, semua individu perlu berperanan menjadi ejen perubahan di dalam komuniti dan mengambil tanggungjawab bersama agar kesinambungan kehidupan normal dapat dikecapi semula dengan kadar segera.


Hanya Jho Low boleh jelaskan wang SRC dalam akaun Najib

Mahkamah Rayuan di Putrajaya hari ini diberitahu hanya ahli perniagaan dalam buruan Low Taek Jho atau Jho Low boleh menjelaskan mengapa dana SRC International Sdn Bhd dimasukkan ke akaun bank Datuk Seri Najib Razak.

Memetik laporan Bernama, peguam bekas perdana menteri itu Harvinderjit Singh berkata demikian ketika ditanya oleh Hakim Datuk Abdul Karim mengenai mengapa wang jutaan ringgit dipindahkan ke akaun Najib.

Abdul Karim: Mengapa wang RM5 juta dan RM27 juta dimasukkan ke akaun Najib?

Harvinderjit: Hanya Jho Low yang dapat menjawab perkara itu. Namun, kami boleh maklumkan kepada mahkamah bahawa wang RM27 juta itu dimasukkan ke dalam akaun Najib kerana Joana Yu Ging Ping (bekas pengurus perhubungan AmBank) memberitahu baki dalam akaun tidak mencukupi.

Abdul Karim yang mendengar rayuan itu bersama-sama para hakim Datuk Has Zanah Mehat dan Datuk Vazeer Alam Mydin, juga bertanya kepada Harvinderjit tentang penglibatan Jho Low dalam SRC International memandangkan lelaki itu tidak mempunyai jawatan dalam syarikat terbabit pada masa berkenaan.

Abdul Karim: Jho Low (bukan) pegawai dan tidak mempunyai sebarang kaitan dengan SRC. Bila Jho Low terlibat? Namun, kamu beritahu Jho Low memberi arahan kepada Joana Yu, yang beliau berhubung dengan Jho Low. Tiba-tiba sahaja Jho Low timbul?

Harvinderjit: Sebab Jho Low disebut ialah kerana cek. Jho Low boleh pindahkan wang keluar daripada SRC menerusi bekas Pengarah SRC Terence Geh.

Abdul Karim: Adakah kamu mengatakan bahawa arwah Datuk Azlin Alias (bekas ketua setiausaha sulit Najib) tidak ada kena mengena dengan perkara itu? Semuanya dilakukan oleh Jho Low?

Harvinderjit: Ya.

Azlin meninggal dunia dalam nahas helikopter pada April, 2015.

Harvinderjit juga menghujahkan bahawa Jho Low terlibat dalam jejak kewangan berbelit itu yang melibatkan akaun SRC, Gandingan Mentari Sdn Bhd (GMSB), Ihsan Perdana Sdn Bhd (IPSB) dan Najib.

Beliau berkata, Jho Low serta beberapa individu lagi terlibat dalam pemindahan wang membabitkan akaun Najib, dan bekas perdana menteri itu tidak mengetahui tentangnya.

“Mengapa perdana menteri dengan sengaja mengambil wang daripda sebuah syarikat berkaitan kerajaan dan memasukkan wang itu dalam akaun beliau?” katanya.

Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah terhadap tujuh tuduhan membabitkan pecah amanah, pengubahan wang haram dan menyalahgunakan kedudukan melibatkan wang berjumlah RM42 juta milik SRC International.

Pendengaran rayuan itu bersambung.


Naib Presiden UMNO nafi bincang bubar Parlimen, dakwa tak dijemput

Tiada sebarang perbincangan berhubung pembubaran Parlimen melibatkan Menteri UMNO seperti didakwa laporan media arus perdana, kata seorang Naib Presidennya, Datuk Seri Mahdzir Khalid.

Mahdzir yang juga salah seorang Menteri Kabinet memberitahu tidak dijemput untuk menghadiri sebarang mesyuarat bagi membincangkan isu pembubaran Parlimen susulan laporan media yang membuat spekulasi berhubung satu pertemuan pagi tadi di Putrajaya.

“Bila ‘meeting’ (mesyuarat)? Tidak ada perbincangan mengenai pembubaran Parlimen pun. Tak ada ‘meeting’ pun,” katanya dipetik laporan portal BH hari ini.

Dalam pada itu, seorang Ahli Majlis Tertinggi (MT) UMNO yang juga Timbalan Menteri, Datuk Zahidi Zainul Abidin juga menafikan wujud sebarang perbincangan berhubung isu tersebut.

“Saya tak tahu pun ada pertemuan membabitkan menteri dan timbalan menteri daripada UMNO.

“Kalau ada sekali pun, mungkin saya tidak dipanggil untuk menyertainya,” katanya.

Awal hari ini, media membuat laporan kononnya satu mesyuarat dianjurkan bagi mengumpulkan Menteri UMNO untuk membincangkan isu pembubaran Parlimen.

Media awal pagi tadi melaporkan, terdapat pertemuan dengan Menteri-Menteri UMNO di Putrajaya di sebuah hotel, antara yang didapati menghadiri pertemuan itu Menteri Komunikasi dan Multimedia, Tan Sri Annuar Musa bersama Menteri Wilayah Persekutuan Datuk Seri Dr Shahidan Kassim.

Terdahulu, Annuar mendakwa blok pembangkang, Pakatan Harapan (PH) sudah melanggar Memorandum Persefahaman (MoU) antara kerajaan dan pembangkang, apabila meminta undi belah bahagian dijalankan bagi usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA).

Pada hemat beliau, tindakan pembangkang itu menyebabkan MoU berkenaan terbatal.

“Pada hemat saya, dengan tindakan itu, maka terbatal sudah MOU berkenaan. Dan ini satu ‘blessing in disguise’, kerana YAB Perdana Menteri kini bebas untuk membatal atau menggantung pelaksanaan MoU tersebut,” katanya.

Selain Annuar, veteran UMNO, Datuk Seri Nazri Aziz juga senada dengan pendirian rakan separtinya itu dengan mendakwa UMNO kini mempunyai alasan yang paling kuat untuk mengadakan pilihan raya umum ke-15 (PRU-15) dengan secepat mungkin.

Nazri menyifatkan kerajaan sekarang tidak lagi mempunyai asas untuk meneruskan pemerintahan sekarang.

“Faktanya, kita kalah usul. Jalan yang betul sekarang adalah kembali kepada rakyat, iaitu kita mempunyai alasan sekarang untuk mengadakan pilihan raya umum (PRU).

“Ini bukan keputusan saya, ini keputusan parti saya. Kalau mereka fikir mereka harus kembali kepada rakyat untuk meminta pengundi memilih (kerajaan baru), itu hak mereka.


Permohonan masukkan bukti baharu dalam rayuan kes SRC Najib ditolak lagi

Datuk Seri Najib Razak sekali lagi gagal dalam permohonan untuk memasukkan bukti baharu dalam rayuan kes sabitan hukumannya melibatkan dana SRC International Sdn Bhd hari ini.

Keputusan menolak permohonan bekas Perdana Menteri itu dibuat di Mahkamah Persekutuan yang diketuai Ketua Hakim Negara, Tun Tengku Maimun Tuan Mat dalam lima panel hakim yang memutuskan tiada kekhilafan dibuat oleh Mahkamah Rayuan ketika menolak permohonan tersebut sebelum ini.

“Kami mendapati Mahkamah Rayuan membuat keputusan yang betul, tiada sebarang kekhilafan dan tiada sebaranv kesalahan yang membolehkan ia dirayu,” kata Hakim Tengku Maimun.

Selain itu, panel terbabit juga menyatakan, hak Najib untuk didengar tidak dinafikan sebaliknya barisan peguam bela Ahli Parlimen Pekan itu telah diberikan masa secukupnya untuk berhujah di Mahkamah Rayuan.

“Mahkamah Rayuan telah mengunakan budi bicaranya dengan betul. Hak perayu (Najib) tidak diprejudiskan dan telah diberikan haknya untuk didengar,” jelas Hakim Tengku Maimun semasa membacakan keputusan tersebut.

Beliau bersidang bersama-sama Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed; Hakim Besar Sabah dan Sarawak, Tan Sri Abang Iskandar Abang Hashim dan Hakim Mahkamah Persekutuan, Datuk Seri Mohd. Zawawi Salleh.

Bukti baharu yang ingin dimasukkan Najib dalam rayuannya akhirnya antaranya membabitkan penglibatan bekas Gabenor Bank Negara, Tan Sri Zeti Akhtar yang dikatakan bersekongkol dengan Jho Low atau Low Taek Jho bagi memudahkan ahli perniagaan dalam buruan itu untuk menyeleweng dana 1Malaysia Development Berhad (1MDB) dan anak syarikatnya SRC International.

Pada 7 Disember 2021, panel tiga hakim Mahkamah Rayuan menolak permohonan tersebut atas alasan atas alasan tiada keadaan istimewa yang membolehkan keterangan baharu itu diterima.


Kes di Singapura naik kepada 13,208

Sebanyak 13,208 kes baharu Covid-19 direkodkan di Singapura semalam, peningkatan tiga kali ganda daripada 4,087 kes yang dicatat pada Khamis.

Pada masa sama, Kementerian Kesihatan (MOH) Singapura turut memaklumkan enam lagi kematian akibat komplikasi Covid-19 dilaporkan semalam, menjadikan kumulatif kematian sebanyak 866 kes.

Daripada jumlah kes baharu itu, 10,312 dikenal pasti menerusi ujian pantas antigen dan didapati mengalami gejala ringan dan sederhana.

Sebanyak 2,734 lagi kes tempatan dikesan menerusi ujian PCR, lapor MOH menerusi kemas kini laman sesawangnya hari ini.

Sepanjang 28 hari lalu, data menunjukkan 85,357 individu dijangkiti Covid-19 dengan 99.7 peratus tidak bergejala atau mengalami simptom ringan.

Sehingga semalam, negara itu merekodkan 379,681 kumulatif kes positif.

Kadar jangkitan mingguan mencecah 1.39 semalam, meningkat daripada 1.23 yang dilaporkan pada Khamis.

Sehingga 3 Februari lalu, 89 peratus penduduknya melengkapkan dua dos vaksin Covid-19 dan 59 peratus menerima suntikan penggalak. – Agensi


Gugur jadi calon dengan tawar jawatan, bukti DAP sudah sama dengan UMNO

DAP mengumumkan tawaran jawatan kepada beberapa pemimpin parti itu yang digugurkan daripada menjadi calon dalam Pilihan Raya Negeri (PRN) kali ini.

Langkah DAP menawarkan jawatan kepada mereka yang digugurkan membuktikan parti itu kini sama dengan UMNO yang juga memberi jawatan kepada pemimpinnya kalah dalam pilihan raya sebelum ini, antaranya lantikan Datuk Asyraf Wajdi Dusuki dan beberapa yang lain.

Setiausaha Agung DAP, Anthony Loke semasa sidang media pengumuman calon Selangor memberitahu bekas Ahli Dewan Undangan Negeri (ADUN) Seri Kembangan Ean Yong Hian Wah yang digugurkan daripada bertanding dicadangkan sebagai pengerusi Lembaga Pelabuhan Klang.

Sementara itu, ADUN Paya Terubong, Yeoh Soon Hin yang juga tidak dicalonkan bertanding semula pula dicadangkan bakal dilantik menjadi Pengerusi Suruhanjaya Pelabuhan Pulau Pinang (SPPP).

Untuk rekod, kedua-dua lembaga tersebut merupakan badan berkanun dibawah Kementerian Pengangkutan dan portfolio yang disandang Loke dalam kerajaan campuran ketika ini.

Ironinya, DAP sebelum ini paling lantang dalam mengkritik kerajaan terdahulu berhubung isu lantikan politik tetapi kini selepas menjadi kerajaan bersama UMNO, mereka pula mengamalkan budaya sama dalam pentadbiran.

Selepas menjadi kerajaan bersama-sama UMNO, nampaknya DAP juga sudah berubah mengikuti langkah UMNO.

Suatu ketika dahulu, DAP dilihat paling lantang dalam bercakap soal integriti dan urus tadbir yang bersih dalam pentadbiran kerajaan, namun kini mereka sudah terlupa dengan janji-janji manis dahulu selepas menikmati puncak kuasa.

Soal prinsip dan amalan bersih yang dahulunya meniti di bibir pemimpin DAP kini hanya tinggal kenangan dan sudah dibuang dalam tong sampah, al maklum sekarang sudah bahagia bersama rakan politik baharu mereka.

Budaya menawarkan jawatan kepada ahli politik ini selalunya dikaitkan dengan UMNO, malah sepanjang lapan bulan selepas membentuk kerajaan bersama Pakatan Harapan (PH) sudah banyak pemimpin parti itu yang dilantik ke jawatan syarikat berkanun milik kerajaan.

Pemimpin UMNO yang tidak dilantik menjadi menteri dilantik menjadi pengerusi dalam banyak syarikat berkanun.

Terlalu ramai jika hendak disenaraikan semua lantikan politik dibuat UMNO sepanjang berada dalam kerajaan campuran, malah parti lain dalam PH juga terdapat lantikan politik.

Berikut merupakan senarai lantikan politik ke badan berkanun di peringkat kerajaan pusat dan syarikat berkaitan kerajaan (GLC) melibatkan ahli-ahli politik UMNO, PKR, Amanah dan DAP:

1. Asyraf Wajdi Dusuki, SUA UMNO, Ketua Sekretariat Kerajaan Perpaduan: Pengerusi MARA. Agensi di bawah Kementerian Kemajuan Desa Dan Wilayah Malaysia

Menteri : Zahid Hamidi (UMNO)

2. Bakhtiar Wan Chik, MP Balik Pulau (PKR): Pengerusi MyCreative Ventures Sdn Bhd. Agensi di bawah Kementerian Komunikasi Digital, subsidari penuh Minister of Finance (Incorporated)

Menteri : Fahmi Fadzil (PKR)

3. Ahmad Sabki Yusof, Bekas SUPOL Salahuddin Ayub (Amanah): Pengerusi Suruhanjaya Syarikat Malaysia (SSM). Agensi di bawah Kementerian Perdagangan Dalam Negeri dan Kos Sara Hidup

Menteri : Salahudin Ayub (Amanah)

4. Ahmad Jazlan Yaakub, Bekas MP Machang (UMNO): Pengerusi Felcra. Agensi di bawah Kementerian Kemajuan Desa Dan Wilayah Malaysia

Menteri : Zahid Hamidi (UMNO)

5. Noraini Ahmad, MP Parit Sulong, Ketua Wanita Umno: Pengerusi RISDA. Agensi di bawah Kementerian Kemajuan Desa Dan Wilayah Malaysia

Menteri : Zahid Hamidi (UMNO)

6. Sani Abdul Hamid, Bekas MP Kuala Langat (PKR) : Pengerusi Tekun Nasional. Agensi di bawah Kementerian Pembangunan Usahawan dan Koperasi

Menteri : Datuk Ewon Benedict (UPKO)

7. Mohd Sany Hamzan, MP Hulu Langat (Amanah) : Timbalan Pengerusi Tekun Nasional. Agensi di bawah Kementerian Pembangunan Usahawan dan Koperasi

Menteri : Datuk Ewon Benedict (UPKO)

8. Tan Sri Bernard Dompok, Bekas KM Sabah, Bekas Presiden UPKO, Bekas MP Pemampang : Pengerusi SME Corp. Agensi di bawah Kementerian Pembangunan Usahawan dan Koperasi

Menteri : Datuk Ewon Benedict (UPKO)

9. Husam Musa, Naib Presiden Amanah, Bekas ADUN Salor : Pengerusi Syarikat Perumahan Negara Bhd. Agensi di bawah Kementerian Pembangunan Kerajaan Tempatan

Menteri : Nga Kor Ming (DAP)

10. Charles Santiago (DAP), Bekas MP Klang : Pengerusi SPAN. Agensi di bawah Kementerian Sumber Asli, Alam Sekitar & Perubahan Iklim

Menteri : Nik Nazmi (PKR)

11. Hassan Malek, Bekas MP Kuala Pilah (UMNO), Bekas Menteri KPDN : Ahli Majlis MARA. Agensi di bawah Kementerian Kemajuan Desa Dan Wilayah Malaysia

Menteri : Zahid Hamidi (UMNO)

12. Azeez Rahim, Bekas MP Baling (UMNO) : Pengerusi Lembaga Kemajuan Wilayah Kedah (KEDA). Agensi di bawah Kementerian Kemajuan Desa Dan Wilayah Malaysia

Menteri : Zahid Hamidi (UMNO)

13. Syed Ibrahim, MP Ledang (PKR) : Pengerusi Bukan Eksekutif Perbadanan Ekonomi Digital Malaysia (MDEC). Agensi di bawah Kementerian Komunikasi Digital

Menteri : Fahmi Fadzil (PKR)


Individu pernah dijangkiti Covid-19 juga berisiko diserang varian Omicron

Penyelidik di Afrika Selatan hari ini mengesahkan individu yang pernah dijangkiti varian Covid-19 sebelum ini tidak akan kebal daripada serangan varian Omicron meskipun sudah divaksin lengkap.

Tetapi, Pakar di Institut Penyakit Berjangkit Kebangsaan, Anne von Gottberg memaklumkan suntikan vaksinasi dapat mencegah seseorang daripada dijangkiti Covid-19 daripada gejala yang lebih teruk atau mengurangkan risiko kematian.

“Kami yakin jangkitan sebelum ini tidak dapat memberi perlindungan dari dijangkiti varian Omicron, malah berdasarkan penyelidikan awal mengenai varian baharu itu, wujud peningkatan risiko jangkitan semula dari varian Omicron.

“Trend sama turut dilihat dalam model yang menyasarkan kes terhadap populasi secara keseluruhan dan kami percaya angka kes akan terus melonjak dengan pantas di semua wilayah serta seluruh dunia.

“Walaubagaimanapun, kami tetap percaya vaksin dapat memberi perlindungan kepada komplikasi yang serius, mengelakkan kemasukan ke hospital dan kematian,” jelasnya pada sidang media dengan Pertubuhan Bangsa-Bangsa Bersatu (PBB) di wilayah Afrika.

Seminggu lalu, varian baharu Covid-19 Omicron yang pertama kalinya dilaporkan kepada Pertubuhan Kesihatan Sedunia (WHO) sudah mula ‘muncul’ dan merebak ke seluruh rantau Afrika berkenaan.

Justeru itu, pakar di WHO turut mengulangi desakan kepada negara dunia supaya mempertimbangkan perlaksanaan sekatan perjalanan terhadap negara di selatan Afrika.

Menurut seorang lagi pakar, Ambrose Talisuna menjelaskan sehingga kini, varian Omicron sudah pun menular di lebih puluhan negara dan punca penularannya masih tidak jelas.

“Afrika Selatan dan Botswana mengenal pasti varian itu dan kami tidak tahu asal usulnya,” jelasnya sambil menegaskan untuk menghukum pihak yang mengesan dan melaporkan adalah tidak adil.

Sejak pertengahan November lalu, Afrika Selatan dilapor mencatatkan jangkitan harian sekitar 300 kes namun sejak semalam, kes di negara itu melonjak tinggi dengan 8,561 kes baharu berbanding 4,373 kes semalam dan 2,273 kes pada Isnin lalu.


Lapan kematian BID semalam

Dua belas lagi kematian akibat komplikasi Covid-19 direkodkan dalam tempoh 24 jam semalam (Ahad, 17 April 2022), menurut data Kementerian Kesihatan (KKM), hari ini.

Jumlah itu termasuk lapan individu yang dijangkiti Covid-19 dan meninggal dunia di luar fasiliti kesihatan sebelum mayat dibawa ke hospital untuk bedah siasat atau kes ’brought in death’ (BID).

Bagaimanapun, tiada maklumat diberikan sama ada lapan kes BID itu turut membabitkan dalam kalangan 101,294 pesakit yang menjalani kuarantin di rumah akibat jangkitan Covid-19 tahap rendah.

Angka yang dicatatkan semalam menjadikan kumulatif kematian sejak awal Mac 2020 berjumlah 35,421 kes, termasuk 7,492 kes BID.

Data laman sesawang CovidNOW menunjukkan Kedah mencatat empat kematian semalam, di mana semuanya adalah kes BID, menjadikan kumulatif meningkat kepada 2,609 kes, termasuk 463 kes BID.

Sehingga semalam Kedah mencatat kumulatif positif sebanyak 297,280, dengan 292,829 pesakit telah sembuh, dan 1,842 kes masih aktif, termasuk 1,700 pesakit yang menjalani kuarantin di rumah.

Selain itu, hanya 16 pesakit kini ditempatkan di PKRC; 119 dimasukkan ke hospital; dan tujuh pesakit dirawat di unit rawatan rapi, dengan empat daripadanya memerlukan alat bantuan pernafasan.

Bagi negeri lain, Pulau Pinang mencatat tiga kematian, diikuti Sarawak (dua), dan masing-masing satu di Melaka, Perak, serta Selangor.

Tiada kes kematian dilaporkan di Johor, Kelantan, Negeri Sembilan, Pahang, Perlis, Sabah, Terengganu, Kuala Lumpur, Labuan dan Putrajaya, semalam.

Berikut adalah pecahan kes kematian mengikut kumpulan umur bagi tempoh seminggu lalu:

Pecahan kes berkaitan Covid-19 di setiap negeri sehingga 17 April 2022.


PN Johor desak segerakan bantuan kewangan untuk pelajar IPT tercicir

Perikatan Nasional (PN) Johor menggesa kerajaan mencari jalan menangani kes pelajar di institusi pengajian tinggi (IPT) yang terpaksa meninggalkan kampus kerana kekangan kewangan, sekali gus tidak mampu membiayai yuran pengajian serta perbelanjaan harian mereka.

Timbalan Pengerusi PN Negeri Mohd Solihan Badri menyifatkan bantuan kewangan mahupun material kepada pelajar terlibat dapat menyelamatkan masa depan dan potensi mereka daripada tercicir atau sia-sia.

Menurutnya membiarkan isu ini berlarutan bakal merugikan negara dari aspek ketirisan bakat dan sumber manusia bahkan kepakaran sekiranya mereka gagal menamatkan pengajian seterusnya masuk ke alam pekerjaan.

“PN yakin jumlah sebenar pelajar tercicir mungkin lebih ramai berbanding laporan 30,000 pelajar di universiti awam yang gagal menamatkan pengajian ketika pandemik Covid-19 pada 2020 dan 2021 seperti diumumkan Kementerian Pengajian Tinggi (KPT), Julai lalu.

“Secara amnya, pelajar yang terlibat bukan sahaja dari universiti awam bahkan universiti dan pelbagai IPT swasta termasuk kolej universiti, kolej, pusat kemahiran teknikal serta institut latihan vokasional.

“Mereka bukan sahaja gagal melunaskan yuran pengajian malah tidak mampu membayar deposit rumah sewa, tiada wang membeli makanan serta gagal membayar sewa bulanan dan kos pengangkutan,” katanya dalam kenyataan hari itu.

Mohd Solihan berkata pelajar tersebut dibebani pelbagai kos sara hidup yang tinggi khususnya bagi kampus di Lembah Klang.

Justeru, katanya PN Johor mendesak KPT memberi perhatian khusus isu ini kerana tindakan kementerian itu dan universiti kalau setakat membuat kajian bagi mengenal pasti puncanya adalah tidak makna atau akan menyelesaikan masalah tersebut kecuali jika ada tindakan proaktif.

“PN Johor juga khuatir ramai pelajar lulusan Sijil Pelajaran Malaysia (SPM) gagal menyambung pengajian ke IPT kerana tidak mampu membayar yuran pendaftaran manakala biasiswa pula lewat diluluskan.

“Kita juga tidak dapat membayangkan bagaimana kecewanya ibu bapa serta nasib dan masa depan pelajar tercicir tersebut termasuk mereka yang berada pada tahun akhir pengajian,” katanya lagi.

Dalam isu pelajar IPT keciciran terpaksa meninggalkan kampus ataupun digantung pengajian ini, PN bukan berniat mahu memanipulasi atau
mengeksploitasi keadaan tetapi ia akan diberi keutamaan untuk diselesaikan jika diberi mandat menerajui kerajaan sekali lagi selepas Pilihan Raya Umum Ke-15 nanti, katanya.

Selain itu, Mohd Solihan berkata KPT disaran berunding dengan Perbadanan Tabung Pendidikan Tinggi Nasional (PTPTN) bagi mencari kaedah pembiayaan segera atau mengambil tanggungjawab membantu kewangan pelajar terlibat memandangkan prestasi institusi itu mengutip bayaran balik kebelakangan ini adalah tinggi.

Menurutnya ketika dipengerusikan Datuk Wan Saiful Wan Jan sebelum ini, PTPTN merekodkan prestasi kutipan bayaran balik yang amat memberangsangkan dan sebahagian dana itu boleh disalurkan kepada pelajar yang memerlukan yang ratarata adalah Melayu.


Najib syor naikkan harga RON95

Bekas Perdana Menteri Datuk Seri Najib Razak mencadangkan kerajaan menaikkan harga minyak RON95, bagi mengekang golongan T20 mengambil kesempatan mengaut subsidi kerajaan.

Menurutnya subsidi minyak petrol secara pukal yang diberikan kerajaan menyebabkan ramai golongan T20 kini menggunakan RON95 kerana harga RON97 lebih mahal.

Berdasarkan rekod harga petrol mingguan pada 16 Jun hingga hari ini (22 Jun), RON97 dijual pada RM4.83 seliter, manakala RON95 (RM2.05 seliter), manakala diesel pula RM2.15 seliter.

“Hari ini, kerajaan memberi subsidi sekitar RM2.50 bagi setiap satu liter RON95 yang dijual pada harga RM2.05.

“Sebab itu, harga minyak RON95 Malaysia adalah antara 10 paling murah di dunia – jauh lagi murah banding Arab Saudi dan UAE.

“Bermaksud jika seorang dari golongan T20 mengisi 50 liter minyak RON95 bagi kereta mewahnya, kerajaan sebenarnya memberi subsidi sebanyak RM125 setiap kali orang kaya isi minyak.

“Sekiranya orang kaya ini isi minyak 3 kali sebulan bermaksud kerajaan memberi bantuan RM4,500 setahun bagi orang kaya – lagi tinggi berbanding BR1M kepada B40 dan M40,” katanya dalam kenyataan hari ini.

Ahli Parlimen Pekan itu juga berkata kerajaan pada masa pentadbirannya pernah menyelesaikan masalah dan ketidakadilan itu dengan mengapungkan harga minyak.

“Namun melihat kadar inflasi yang tinggi yang dialami seluruh dunia sekarang, ianya tidak sesuai untuk kita tarik subsidi minyak secara sepenuhnya pada ketika ini.

“Bagaimanapun, kerajaan boleh pertimbangkan untuk naikkan harga minyak RON95 sebanyak 10 sen atau 20 sen.

“Tapi jangan sentuh harga diesel pada ketika inflasi masih tinggi sekarang sebab ianya berkait langsung dengan kos pengeluaran, kos pengangkutan dan akhirnya akan memberi lebih tekanan kepada kadar inflasi,” katanya.

Najib juga mencadangkan kerajaan menaikkan duti eksport dan cukai ‘durian runtuh’ bagi sektor minyak sawit pada ketika dunia masih kekurangan bekalan dan harganya tinggi kerana ianya dibayar oleh pembeli iaitu orang asing, dan juga syarikat-syarikat perladangan besar – bukan dibayar oleh peneroka.


Rakyat lihat lantikan Asyraf sebagai habuan politik, kata Shahril

Lantikan bekas Ketua Pemuda UMNO, Datuk Asyraf Wajdi Dusuki sebagai Pengerusi Majlis Amanah Rakyat (Mara) baru-baru ini boleh memberi gambaran kepada rakyat ia satu habuan politik.

Bekas Ketua Penerangan UMNO, Shahril Sufian Hamdan yang meletak jawatan selepas kalah Pilihan Raya Umum Ke-15 (PRU-15) lalu menyifatkan walaupun Asyraf mampu menggalas tanggungjawab sebagai Pengerusi Mara tetapi rakyat akan melihat ia sebagai satu lantikan habuan politik.

“Rakyat melihat benda ini seolah-olah habuan kepada (mereka) yang berada dalam pasukan politik yang menang,” katanya dalam podcast “Keluar Sekejap” yang dikendalikan bersama bekas Ketua Pemuda, Khairy Jamaluddin Abu Bakar.

Dalam pada itu, Khairy mencelah dengan menyindir secara sini mengatakan Asyraf sudah lama merancang.

“Dalam kes Asyraf ini, nampak seolah-olah sebagai habuan. Asyraf dah lama rancang, anda (Shahril) yang lalai,” seloroh Khairy.

Terdahulu, Presiden UMNO, Datuk Seri Ahmad Zahid Hamidi mengesahkan lantikan Asyraf yang sebelum ini kalah dalam PRU-15 adalah sahih dan surat lantikan sudah diberikan pada Jumaat lalu.

“(Asyraf Wajdi) Telah dilantik, bukan desas-desus lagi. Beliau telah dilantik dan saya telah serah watikahkannya pada hari Jumaat yang lalu.

“Sebab itu bukan berita politik, maka ia adalah sahih,” katanya dipetik laporan media.


Guan Eng perlu minta maaf, kata Srikandi Muda Bersatu

Srikandi Muda Bersatu membidas Pengerusi DAP, Lim Guan Eng yang mengeluarkan kenyataan berbaur perkauman dan tidak beradab semasa program di Pulau Pinang baru-baru ini.

Ketua Penerangannya, Eryn Othman mengkritik kenyataan Guan Eng yang menggunakan istilah “gelombang hijau” untuk menakut-nakutkan pengundi bukan Melayu, ia ekoran sebuah artikel yang disiarkan portal berbahasa Cina, China Press yang memetik kenyataan provokasi beliau terhadap pemimpin politik Islam.

“Perlu diingatkan bahawa Pengerusi DAP itu agar tidak menggunakan isu 3R iaitu Agama, Bangsa & Raja dalam meniupkan api perkauman dan sentimen agama dalam berhujah yang bersifat hasutan serta menakut-nakutkan orang bukan Islam terhadap pimpinan parti-parti politik Islam.

“Beliau mengeluarkan kenyataan berkenaan “gelombang hijau” yang kononnya dilihat bakal memusnahkan tokong-tokong yang ada. Perbuatan ini amat keji dan terkutuk serta boleh mengancamkan ketenteraman awam dan keamanan negara,” katanya dalam satu kenyataan hari ini.

Eryn berkata dakwaan Guan Eng tersebut tidak benar sama sekali, malah mempelawanya untuk membuat lawatan ke negeri-negeri yang ditadbir Perikatan Nasional (PN) bagi melihat perpaduan masyarakat berbilang kaum dan agama.

“Saya mencadangkan agar Pengerusi DAP tersebut pergi membuat lawatan ke Negeri-negeri yang dibawah pentadbiran pimpinan yang beragama Islam dan menilai sendiri keharmonian rakyat berbilang kaum misalnya di Perlis, Kedah, Kelantan dan Terengganu,” ujarnya.

Dalam pada itu, pemimpin DAP tersebut digesa meminta maaf ekoran kenyataan perkaumannya yang secara terang menyentuh isu agama, kaum dan raja (3R) baru-baru ini.

“Srikandi Muda Bersatu Malaysia dengan tegas menuntut permohonan maaf dari Pengerusi DAP, Lim Guan Eng di atas kenyataan perkauman dan secara terang telah menyentuh isu 3R dalam ucapan beliau,” katanya lagi.

Terdahulu, portal MalaysiaNow melaporkan artikel yang diterjemah oleh China Press yang memetik sebagai berkata rakyat di Pulau Pinang mesti mengekalkan kerajaan DAP memerintah negeri itu dan menolak ‘gelombang hijau’.

Pengerusi DAP itu berkata, pengundi Pulau Pinang perlu menolak “gelombang hijau” daripada berkembang pada Pilihan Raya Negeri (PRN) nanti kerana bimbang kedudukan penganut agama lain terancam.

“Selagi Pulau Pinang kekal sebagai Pulau Pinang asal, semuanya boleh kekal sama. Jika tidak, orang ramai mungkin terpaksa memakai pakaian ketika mandi pada masa hadapan,” kata Guan Eng dipetik artikel berbahasa Cina tersebut ketika menghadiri sebuah acara keagamaan sempena Jelajah Raja Naga Putih Tian Fu Gong di Jelutong semalam.

Portal China Press juga menyunting laporan asal mereka dengan menambah perkataan “Orang India” dan mengeluarkan perkataan “dewa dan Buddha” menjadi: “jika gelombang hijau tidak senang dengan tokong India yang mereka lihat, mereka akan memusnahkannya”. Tetapi selagi Pulau Pinang masih kekal sama, rakyat masih boleh bersembahyang.”


PM beri jaminan harga barang kembali stabil tahun depan

Harga barang yang meningkat kini dijangka kembali stabil pada awal tahun depan setelah lebih banyak negara mula membuka sektor ekonomi masing-masing, kata Perdana Menteri Datuk Seri Ismail Sabri Yaakob.

Beliau berkata sekatan pergerakan turut dialami oleh negara luar yang mengeksport produk makanan kepada Malaysia sekali gus mengakibatkan penawaran berkurangan, menurut laporan Bernama.

“Kita ternak ayam tetapi makanan ayam datang dari luar, begitu juga dengan baja dan racun yang diimport dari luar…bila barang sedikit, permintaan banyak, tentu sahaja akan menyebabkan harga naik.

“Saya percaya keadaan ini akan beransur pulih apabila sektor ekonomi masing-masing dibuka dan pengeluaran akan kembali normal dan kita jangka Insya-Allah pada awal tahun depan harga kembali stabil,” katanya hari ini.

Beliau terdahulu merasmikan Program Khatan Perdana Parlimen Bera di Dewan Majlis Daerah Bera Padang Luas.

Mengulas lanjut, Perdana Menteri berkata menyedari rakyat yang terkesan akibat kenaikan harga barang, kerajaan telah menganjurkan program jualan murah yang menawarkan harga barang yang rendah selain memberi peruntukan dan insentif kepada golongan terkesan.

“Untuk bantu kurangkan beban rakyat, saya dimaklumkan harga barang di program jualan murah menawarkan diskaun 20 hingga 50 peratus selain kita juga beri insentif dan subsidi racun kepada petani…harga barang dijangka pulih awal tahun depan,” katanya.

Menurut beliau pelbagai program dan projek akan terus dilaksanakan kerajaan dalam usaha menjaga kepentingan serta kebajikan rakyat bagi mengurangkan beban mereka.

Kementerian Pembangunan Luar Bandar juga telah menerima peruntukan tambahan sebanyak RM500 juta antaranya bagi meningkatkan infrastruktur di kawasan luar bandar.

“Peruntukan itu telah ditambah bagi memastikan penduduk luar bandar turut menerima faedah-faedah antaranya kemudahan dari segi jalan kampung dan sebagainya,” kata Perdana Menteri.

Mengulas mengenai program hari ini, Ismail Sabri yang juga Ahli Parlimen Bera berkata program seumpama itu dilihat menerapkan konsep Keluarga Malaysia yang dapat mengeratkan hubungan pelbagai bangsa apabila ia turut disertai kaum Cina dan India.

“Bersama-sama kita dapat rapatkan hubungan sesama kita selaras dengan konsep Keluarga Malaysia, malah Keluarga Malaysia ini menerapkan supaya kita jaga keluarga orang lain seperti keluarga sendiri,” katanya.

Program anjuran Pemuda UMNO Bera itu disertai kira-kira 350 kanak-kanak berumur antara lima dan 12 tahun yang dikhatankan secara percuma dengan setiap peserta menerima topi keledar sebagai cenderahati.


Pertingkat akses rawatan penyakit asma kategori teruk, gesa pakar

Kesedaran masyarakat terhadap ancaman pelbagai penyakit tidak berjangkit (NCD) kronik boleh dikatakan semakin meningkat, namun menurut pakar, rata-rata masih menganggap asma sebagai penyakit “biasa” yang tidak memerlukan rawatan segera.

Hakikatnya, penghidap penyakit asma tidak terkawal dan tidak mendapatkan rawatan sewajarnya berisiko menemui ajal.

Di negara ini, kira-kira dua juta rakyat menghidap penyakit itu dengan 90 peratus daripada mereka diklasifikasikan sebagai kes tidak terkawal dan berisiko tinggi untuk mengalami tahap kesihatan yang buruk serta jangka hayat yang pendek.

Malah, negara ini merekodkan kes maut akibat komplikasi asma sekitar empat angka saban tahun dengan kira-kira 1,700 kes dicatatkan pada 2014.

Angka ini mungkin dianggap kecil jika dibandingkan dengan punca kematian lain, namun menurut pakar, kebanyakan kes kematian akibat asma boleh dielak jika penghidap mendapat rawatan awal dan sewajarnya.

Tingkat kesedaran

Pakar perubatan berpandangan langkah proaktif perlu dilaksanakan segera bagi meningkatkan tahap kesihatan dan mengurangkan kadar kematian “tidak perlu” akibat penyakit asma.

Menurut Pakar Perunding Kanan Perubatan Respiratori Hospital Perempuan Zainab II di Kota Bharu, Kelantan, Dr Mat Zuki Mat Jaeb, pengelasan tepat adalah langkah pertama yang perlu diambil bagi merawat dan mengurus penyakit itu secara berkesan.

Beliau berkata penyakit asma diklasifikasikan mengikut tiga tahap iaitu ringan, sederhana dan teruk dengan penilaian dibuat berdasarkan, antaranya, jenis dan dos ubat yang diperlukan oleh pesakit bagi mengawal asma.

“Tahap kesedaran orang ramai bahawa asma wujud dalam tiga tahap keterukan yang berbeza masih rendah. Setiap tahap memerlukan pendekatan rawatan yang berbeza.

“Pesakit asma teruk memerlukan perhatian khas kerana mereka lebih cenderung mengalami serangan asma yang lebih kerap walaupun sudah mempunyai kemahiran menggunakan inhaler yang betul. Hal ini disebabkan oleh faktor-faktor lain yang menyumbang kepada keadaan asma teruk mereka, antaranya tahap sel darah putih dalam badan yang terlalu tinggi.

“Pesakit yang menghidap asma teruk bukan sahaja terpaksa berdepan dengan masalah dan gangguan tidur setiap hari, malah keupayaan mereka untuk melakukan aktiviti harian juga terhad. Mereka turut dibebani kebergantungan terhadap ubat yang memberikan kelegaan segera seperti inhaler dan steroid oral (OCS) setiap hari dan untuk jangka panjang,” kata Dr Mat Zuki kepada Bernama baru-baru ini.

Beliau bagaimanapun berkata penggunaan OCS untuk tempoh yang lama boleh membawa kepada pelbagai risiko kesihatan seperti kencing manis, penyakit tulang rapuh (osteoporosis), penyakit jantung dan peningkatan berat badan.

Ilmu urus penyakit

Berpendapat pesakit asma perlu mempunyai ilmu dan kesedaran kendiri mengenai penyakit mereka, Dr Mat Zuki berkata ketiadaan dua perkara itu boleh mengakibatkan pengurusan yang kurang efektif dalam kebanyakan kes asma, sekali gus menghalang peningkatan tahap kesihatan pesakit.

“Pakar mendapati ramai pesakit asma tidak cukup motivasi untuk mengawal penyakit mereka. Ada sesetengah pesakit yang menggunakan asma sebagai alasan untuk tidak melakukan aktiviti fizikal seperti bersenam atau mengelak daripada pergi ke sekolah atau bekerja.

“Walaupun wujud sikap tidak ambil peduli dalam kalangan pesakit, masih penting untuk memperkasa pendidikan sebegini supaya mereka boleh terlibat lebih aktif dalam pengurusan penyakit. Pesakit perlu dibimbing untuk memahami tanda-tanda dan gejala asma bagi membantu mengenal pasti masa yang tepat untuk mendapatkan rawatan perubatan.

“Rawatan awal dan tepat, diikuti rawatan susulan yang kerap dan pematuhan kepada rawatan lanjutan adalah antara aspek penting dalam penjagaan asma yang baik,” tegasnya.

Menurutnya, penyakit asma yang tidak diuruskan dengan baik boleh menjejaskan kualiti hidup pesakit, terutamanya jika tidak dikesan lebih awal oleh doktor.

“Kebiasaannya asma boleh mengganggu tidur sehingga menyebabkan pesakit berasa letih dan lesu di siang hari. Ini boleh menjejaskan prestasi di tempat kerja dan kehadiran pelajar di sekolah, selain meningkatkan risiko kemalangan.

“Ini juga boleh menjejaskan ekonomi kerana produktiviti kerja yang terjejas dan kehilangan pendapatan, selain peningkatan kos penjagaan kesihatan untuk rawatan atau kemasukan ke hospital,” tambah beliau.

Cabaran diagnosis

Dalam pada itu, beliau berkata pesakit asma di Malaysia berdepan cabaran untuk mendapatkan diagnosis dan rawatan yang tepat.

Menurutnya, biarpun pakar menyedari ada kemajuan dalam teknologi dan kemudahan diagnostik asma di Malaysia, kemudahan itu tidak diagihkan secara sama rata, sekali gus mengehadkan akses pesakit terhadap diagnosis yang komprehensif.

“Selain penambahbaikan akses kepada diagnosis, akses kepada rawatan dan ubat-ubatan terkini yang disyorkan juga perlu diperluas, terutama bagi mereka yang menghidap asma yang teruk,” katanya, menambah pesakit yang tinggal di luar bandar berdepan halangan dari segi kos dan jarak untuk mendapat rawatan perubatan yang baik.

Dalam usaha menambah baik rawatan penyakit asma teruk di Malaysia, Dr Mat Zuki mengetuai PRECISION Severe Asthma Working Group dengan kerjasama AstraZeneca Malaysia yang turut melibatkan pakar perubatan respiratori terkemuka dan ahli profesional kesihatan daripada institusi awam tempatan.

Kumpulan ini bakal menyiapkan satu rangka kerja bagi meningkatkan keupayaan diagnosis, pengurusan penyakit dan sistem rujukan pakar untuk penghidap asma teruk di seluruh negara.

Ia juga sedang berusaha mencapai kata sepakat dalam kalangan pakar tempatan bagi membimbing proses penubuhan klinik yang menyediakan rawatan khusus dan berkualiti untuk pesakit asma yang teruk.

Selain sebuah klinik khusus diwujudkan di Hospital Raja Perempuan Zainab II bagi merawat kes asma yang teruk, satu kerjasama rapat juga sedang dijalankan dengan sebuah kumpulan merangkumi pakar perubatan respiratori; pakar telinga, hidung dan tekak (ENT) serta pakar-pakar lain yang biasa merawat pesakit asma.

“Pesakit yang dirujuk kepada kami (di klinik berkenaan) termasuklah mereka yang dalam rawatan OCS jangka panjang, mereka yang pernah mendapatkan rawatan kecemasan di hospital dan dimasukkan ke unit rawatan rapi (ICU) akibat asma, serta mereka yang menggunakan tiga atau lebih inhaler pelega dalam tempoh setahun lepas,” jelasnya.

Kerjasama rentas sempadan

Sementara itu, berkongsi mengenai kerjasama berkenaan, Presiden Negara AstraZeneca Malaysia Dr Sanjeev Panchal berkata Program PRECISION adalah satu inisiatif global, iaitu AstraZeneca bekerjasama rapat dengan pelbagai pihak berkepentingan merentas sistem penjagaan kesihatan bagi membentuk dan membaiki hasil penjagaan kesihatan pesakit asma.

Di Malaysia, PRECISION Severe Asthma Working Group menumpukan usaha kepada mempercepat sistem rujukan kesihatan untuk membolehkan penyampaian penjagaan yang lebih berkesan, mengembangkan keupayaan membuat diagnosis tepat, meluaskan keupayaan merawat asma yang teruk dan meningkatkan kesedaran tentang asma teruk sebagai penyakit serius yang memerlukan lebih perhatian daripada penggubal dasar.

Memandangkan Malaysia antara destinasi utama pelancongan kesihatan di rantau Asia Pasifik, kemajuan ekosistem penjagaan kesihatan melalui fasiliti berkualiti tinggi, kelancaran proses untuk pesakit serta peningkatan dalam aspek kesediaan perkhidmatan yang berdedikasi untuk penyakit asma teruk, akan terus menaikkan nama Malaysia sebagai antara hab utama penjagaan asma.

“Oleh itu, dengan segala usaha kita untuk terus memantapkan semua fasiliti kesihatan yang diperlukan bagi merawat kes asma tidak mengira tahap akan membuatkan Malaysia terus dilihat sebagai destinasi pilihan yang dipercayai untuk pelancongan kesihatan dengan adanya ekosistem penjagaan kesihatan yang holistik,” ujar beliau. – Bernama


Menteri Besar pertahan kerusi, PN umum semua calon PRN Terengganu

Perikatan Nasional (PN) malam ini mengumumkan calon di tiga negeri terakhir iaitu Terengganu, Kelantan dan Negeri Sembilan yang akan berhadapan Pilihan Raya Negeri (PRN), 12 Ogos ini.

PN akan bertanding di semua kerusi Dewan Undangan Negeri (DUN) di tiga negeri berkenaan sepertimana di Selangor, Kedah dan Pulau Pinang yang diumumkan semalam, menurut laporan Bernama.

Di Terengganu Pesuruhjaya PAS negeri Datuk Husain Awang mengumumkan 32 calon, terdiri daripada 27 calon PAS dan lima Bersatu.

Antara kerusi yang menjadi tumpuan ialah DUN Ru Rendang dan DUN Batu Buruk yang masing-masing akan dipertahankan dua penyandang iaitu Menteri Besar Terengganu Datuk Seri Dr Ahmad Samsuri Mokhtar dan Muhammad Khalil Abdul Hadi yang merupakan anak kepada Presiden PAS Tan Sri Abdul Hadi Awang.

PAS turut menampilkan seorang calon wanita iaitu Zuraida Md Noor (PAS) bagi kerusi DUN Ladang.

Selain itu, Husain turut mengumumkan Ketua Perhubungan PN Kuala Terengganu Datuk Ahmad Amzad Hashim sebagai calon bagi kerusi Pilihan Raya Kecil Parlimen Kuala Terengganu yang akan berlangsung serentak dengan PRN pada 12 Ogos ini.

Menurutnya semua calon yang bertanding di PRN Terengganu akan menggunakan logo PAS.

Di Kelantan, Pengerusi PN negeri Datuk Ahmad Yakob mengumumkan 45 calon terdiri daripada 39 calon daripada PAS manakala enam lagi daripada Bersatu.

Antara nama yang menjadi tumpuan adalah lima calon muka baharu daripada golongan profesional dalam bidang undang-undang iaitu Nik Asma’ Baharum Nik Abdullah bagi DUN Chempaka, Zameri Mat Nawang (DUN Jelawat), Zubir Abu Bakar (DUN Mengkebang), Ahmad Zakhran Mat Noor (DUN Kemuning) dan Wan Rohimi Wan Daud (DUN Melor).

Pada PRN kali ini, PN Kelantan mempertaruhkan seramai 23 muka baharu termasuk berlatar belakangkan akdemik dan ahli korporat, manakala dua calon wanita iaitu Rohani Ibrahim (DUN Tanjong Mas) dan Nor Asilah Mohamed Zin (DUN Limbongan)


Dokumen Rosmah bocor: Polis ambil keterangan Hakim Mohamed Zaini

Polis mengesahkan Hakim Mahkamah Tinggi Kuala Lumpur Mohamed Zaini Mazlan adalah antara saksi yang dipanggil memberi keterangan berhubung kebocoran kononnya keputusan penghakiman ke atas Datin Seri Rosmah Mansor yang menghadapi tiga pertuduhan rasuah.

Ketua Polis Daerah Sentul, Asisten Komisioner Beh Eng Lai berkata polis sudah merakamkan kenyataan sekurang-kurangnya 10 saksi berkaitan siasatan kes itu.

Antara saksi dan pegawai mahkamah yang sudah dirakam percakapan ialah hakim Mahkamah Tinggi, untuk membantu siasatan ke atas dakwaan ‘draf penghakiman’ bocor mengenai kes rasuah Rosmah, menurut BH.

Beliau berkata kenyataan itu diambil daripada kakitangan bahagian penyelidikan mahkamah dan Mohamed Zaini.

“Pada masa ini, siasatan masih berlangsung dan setakat ini sekurang-kurangnya kita sudah merakam kenyataan daripada 10 saksi.

“Dalam masa terdekat, beberapa saksi lain turut akan dipanggil membantu siasatan,” katanya.

Eng Lai berkata pihaknya sedang dalam proses mengenal pasti mereka di sebalik kebocoran yang didakwa itu.

Pada 29 Ogos lalu, blogger Raja Petra Kamarudin berkongsi dokumen itu di laman webnya dengan mendakwa bahawa keputusan penghakiman yang mendapati isteri bekas perdana menteri Datuk Seri Najib Razak itu bersalah, telah pun ditulis.

Semalam, Mohamed Zaini menjatuhkan hukuman 10 tahun penjara dan denda RM970 juta setelah mendapati Rosmah gagal dalam pembelaannya terhadap tiga pertuduhan rasuan melibatkan projek solar hibrid sekolah-sekolah luar bandar di Sarawak bernilai RM1.25 bilion.

Rosmah didapati bersalah atas satu pertuduhan meminta RM187.5 juta dan dua pertuduhan menerima rasuah – RM1.5 juta dan RM5 juta – daripada bekas Pengarah Urusan Jepak Holdings Sdn Bhd, Saidi Abang Samsudin.

Suapan itu diterima melalui bekas pembantunya Datuk Rizal Mansor sebagai ganjaran untuk membantu Jepak Holdings mendapatkan Projek Sistem Hibrid Fotovolta Suria Bersepadu (PV) serta penyelenggaraan dan operasi genset/diesel untuk 369 sekolah bernilai RM1.25 bilion melalui rundingan terus daripada Kementerian Pendidikan.

Ketika menolak permohonan Rosmah untuk menggugurkan beliau daripada terus mendengar dan membuat keputusan kes rasuah itu, Hakim Mohamed Zaini berkata beliau selama ini telah menulis sendiri semua 200 penghakiman yang telah dibuatnya tanpa mendapat bantuan pihak lain.

Menurutnya ramai yang tidak menyedari betapa sukarnya beliau berbuat demikian.

“Saya telah melakukan kajian sendiri. Saya telah menulis 200 penghakiman setakat ini dan semuanya saya tulis sendiri. Ramai yang tidak menyedari betapa sukarnya tugas saya.

“Saya tidak mempunyai prejudis terhadap beliau (Romsmah),” katanya.

Menurutnya dokumen terbabit (kononnya penghakiman kes Rosmah yang bocor) bukanlah alasan penghakiman yang disediakan olehnya dan beliau tidak akan menggunakannya dalam penghakiman.

Keputusan dalam kes Rosmah adalah dibuat berdasarkan fakta dan undang-undang, katanya.


PM wakili rakyat ucap tahniah keputeraan Yang di-Pertuan Agong

Perdana Menteri Tan Sri Muhyiddin Yassin wakili seluruh rakyat jelata merafak sembah tahniah sempena Sambutan Ulang Tahun Hari Keputeraan Rasmi Yang Di-Pertuan Agong Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah, esok.

Sambil mendoakan kesejahteraan dan kesihatan baginda Perdana Menteri berkata kerajaan sedang menjalankan pelbagai usaha untuk melawan pandemik Covid-19.

Langkah itu kata Perdana Menteri termasuk pelaksanaan Sekatan Pergerakan Penuh bertujuan melandaikan lengkungan jangkitan Covid-19.

“Patik sekalian mendoakan semoga Allah SWT terus menganugerahkan KDYMM Tuanku kekuatan dan keberkatan untuk terus kekal bersemayam di atas Singgahsana Takhta Pemerintahan dengan penuh kebesaran, kedaulatan dan kesejahteraan,” katanya dalam kenyataan hari ini.

Muhyiddin berkata, beliau dan seluruh rakyat jelata juga berdoa mudah-mudahan Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah serta semua putera, puteri dan seluruh Kerabat Diraja sentiasa berada dalam lingkungan dan rahmat-Nya jua, dilanjutkan usia zaman serta berada dalam keadaan sihat walafiat selama-lamanya.

“Sebagaimana KDYMM Tuanku sedia maklum, negara masih lagi berada dalam tempoh pelaksanaan Sekatan Pergerakan Penuh (SPP) yang bertujuan melandaikan lengkung jangkitan COVID-19.

“Insya-Allah, dengan segala usaha yang sedang dijalankan oleh Kerajaan KDYMM Tuanku dalam melawan pandemik COVID-19 ini akan memperoleh kejayaan jua atas limpah perkenan dan naungan KDYMM Tuanku,” katanya.


Selangor kekal catat kematian tertinggi akibat Covid-19 semalam

Seramai 301 pesakit Covid-19 meninggal dunia dalam tempoh 24 jam semalam, turun 75 kes berbanding 376 kematian yang direkodkan dalam tempoh sama pada Ahad, menurut statistik Kementerian Kesihatan Malaysia (KKM).

Menerusi perkongsian dalam laman web COVIDNOW, KKM memaklumkan jumlah terbaharu itu menjadikan keseluruhan pesakit Covid-19 yang meninggal dunia sejak awal tahun lalu mencapai 23,744 kes.

Jumlah kematian semalam termasuk 92 pesakit yang meninggal dunia sebelum dibawa ke hospital atau brought in death (BID). Keseluruhannya 4,564 kes BID dilaporkan setakat ini.

Tiga negeri mencatatkan peningkatan kes iaitu Johor sebanyak 52 kematian semalam, berbanding 43 kes pada Ahad; Perak (15 kes semalam, 8 kes Ahad); dan Perlis (satu kes semalam, sifar kematian pada Ahad).

Jumlah kematian di Selangor, walaupun merekodkan penurunan daripada 148 kes pada Ahad kepada 130 kes semalam, namun negeri itu kekal mencatat bilangan tertinggi di seluruh negara.

Kes aktif

Sementara itu, statistik KKM juga menunjukkan sehingga semalam kes aktif terus turun kepada 207,698, berbanding 210,468 pada Ahad dan 219,359 (Sabtu).

Daripada jumlah kes aktif itu, 172,648 atau 83.1 peratus pesakit menjalani kuarantin di rumah; 22,575 atau 10.9 peratus dirawat di PKRC, 11,321 atau 5.5 peratus di hospital; dan 1,154 pesakit dirawat di unit rawatan rapi (ICU), termasuk 633 yang memerlukan alat bantuan pernafasan.

Sementara itu, daripada jumlah pesakit yang dirawat di hospital, Johor merekodkan jumlah tertinggi membabitkan 2,072 kes; Selangor (1,826 kes); Sabah (1,244 kes); Sarawak (944 kes); Kelantan (889 kes); dan Perak (835 kes).

Kedah mencatat 736 kes yang dirawat di hospital seluruh negeri itu diikuti Pulau Pinang (707 kes); Pahang (488 kes); Kuala Lumpur (443 kes); Terengganu (341 kes); Melaka (288 kes); Negeri Sembilan (256 kes); Perlis (164 kes); Putrajaya (79 kes); dan Labuan (sembilan kes).

Sebelum ini, KKM melaporkan semalam sahaja 14,345 jangkitan baharu Covid-19 di seluruh negara menjadikan kumulatif sejak awal tahun lalu kepada 2,107,433 kes, namun 1,880,733 kes telah sembuh.

Program Imunisasi Covid-19 Kebangsaan (PICK)

Sejak PICK dilancarkan Februari lalu sehingga semalam, 78.8 peratus atau 18,453,322 individu dewasa telah lengkap divaksin sama ada vaksin dua dos atau vaksin dos tunggal.

Data juga menunjukkan 93.2 peratus atau 22,001,266 individu dewasa telah menerima sekurang-kurangnya satu dos vaksin Covid-19

Semalam sahaja sebanyak 219,081 dos vaksin diberikan membabitkan 60,773 penerima dos pertama dan 158,308 penerima melengkapkan dos kedua.

Secara keseluruhannya sejak PICK dilancarkan sehingga semalam lebih 40.37 juta dos vaksin Covid-19 diberikan kepada penduduk negara ini.

Sementara itu, data KKM juga menunjukkan sehingga 19 September 2021, 46.1 peratus daripada vaksin yang diberikan di Malaysia membabitkan jenama Pfizer; Sinovac (45.7 peratus); AstraZeneca (8.0 peratus); dan CanSino (0.2 peratus).


Isu politik, rasuah menakutkan pelabur asing, kata pakar

Kemerosotan saham bursa Malaysia selama empat hari berturut-turut memberi indikasi pelabur asing tidak yakin untuk membuat pelaburan di negara ini.

Pakar kewangan dan saham, Dr Wan Nazri Wan Daud berkata ketidaktentuan politik menjadi salah satu punca pelabur tidak mahu mengambil risiko untuk melabur.

“Sedikit sebanyak, ketidaktentuan politik boleh ‘menggentari’ pelabur asing, seperti desakan pilihanraya oleh UMNO yang akan mengakibatkan pembubaran parlimen.

“Ditambah lagi dengan kehadiran perikatan parti-parti politik lain, perkara ini akan membuatkan pelabur luar mempersoalkan situasi pasaran selepas pilihan raya dan akan menjejaskan sentimen pasaran,” katanya ketika dihubungi SatuBerita hari ini.

Pensyarah Fakulti Ekonomi dan Sains Pengurusan Universiti Sultan Zainal Abidin (UniSZA) itu berpendapat kerajaan harus menjaga imej Malaysia dari terpalit dengan isu rasuah dan korupsi.

“Untuk Malaysia, persepsi ‘berlegar’ di peringkat antarabangsa adalah rasuah, dalam indeks rasuah Malaysia berada pada tahap tinggi dan memberi gambaran negatif kepada kita.

“Bila pelabur datang melabur, mereka inginkan negara yang mempunyai polisi jelas jadi mereka mempunyai keyakinan dan akan membuat pelaburan pada jangka masa panjang dengan membuka kilang dan mencipta peluang pekerjaan,” katanya.

Selain itu, tindakan negara luar seperti Amerika Syarikat dan Eropah menaikkan kadar faedah demi mengekang inflasi pada negara juga sedikit sebanyak memberi kesan kepada Malaysia.

Menurutnya, hal tersebut menyebabkan berlaku pengeluaran wang kerana pelabur lebih berminat dengan negara-negara yang memberi faedah lebih tinggi jadi berlakunya kemerosotan ringgit.

“Malaysia bergantung kepada perdagangan (eksport dan import) luar negara, apabila negara luar terjejas ia akan memberikan kesan kepada pasaran saham.

“China merupakan rakan dagang terbesar dan sekarang mereka sedang berhadapan ‘recession’ (kemelesetan ekonomi) menyebabkan kejatuhan harga komoditi penting Malaysia iaitu minyak petrol dan minyak sawit,” katanya.

Dalam pada itu, ketidaktentuan ekonomi semasa yang melanda dunia kini, rakyat disarankan untuk tidak berbelanja secara melulu dan mengurang pembelian jangka masa pendek.

“Sebagai rakyat, kita kena fikir panjang sebelum berbelanja kerana kita berada dalam ‘economy uncertainty’ (ketidaktentuan ekonomi).

“Dari segi pasaran saham, kita berada dalam keadaan tidak tahu ke mana hala tuju, dalam bahasa teknikal saham kita panggil ‘sideways’,” katanya.

Terdahulu, Bernama melaporkan Bursa Malaysia mengalami penyusutan selama empat hari berturut-turut pada selasa – Artikel Kredit SatuBerita


Menyokong kesihatan mental melalui media sosial

Sejak pandemik Covid-19 bermula, Malaysia telah menyaksikan peningkatan kes bunuh diri dan kesejahteraan mental pada kadar yang membimbangkan.

Berdasarkan data Polis Diraja Malaysia (PDRM), terdapat 638 kes bunuh diri dilaporkan antara Januari dan Julai tahun ini berbanding 262 kes dalam tempoh yang sama tahun lepas.

Malah, antara 1 Januari dan 18 Jun tahun ini,talian bantuan yang dikendalikan oleh Kementerian Kesihatan, Kementerian Pembangunan Wanita, Keluarga dan Masyarakat (KPWKM) dan Jabatan Kemajuan Islam Malaysia (JAKIM) menyaksikan 89.4 peratus adalah berkaitan isu kesihatan mental yang memerlukan sokongan emosi dan psikologi.

Justeru itu, Facebook Malaysia telah membina asas yang kukuh dalam menyokong kesihatan mental, selain komitmen dan menyediakan pelaburan untuk membangunkan alatan dan sumber-sumber kesejahteraan mental menerusi kempen #RealTalk Instagram.

Kempen tersebut telah dilancarkan pada November 2020, diikuti dengan edisi susulannya pada Februari 2021. Malah, Instagram juga akan mengumumkan edisi ketiga #RealTalk dalam beberapa minggu akan datang sebagai usaha untuk memastikan kesejahteraan dan keselamatan golongan belia terus dilaksanakan.

Menurut Pengarah Negara, Facebook Malaysia, Nicole Tan, Facebook membantu memudahkan akses kepada sumber kesihatan mental dan juga menghubungkan orang ramai dengan rakan kerjasama pakar seperti MIASA, AWAS Malaysia dan BefriendersKL untuk mendapatkan bantuan.

“Menerusi kempen kerjasama ini, kami ingin meluaskan lagi akses kepada bantuan kesihatan dan kesejahteraan mental, alatan dan sumber di Facebook, Instagram dan WhatsApp pada bila-bila masa. Kami berharap menerusi komuniti mereka di media sosial, orang ramai akan dapat mewujudkan rangkaian bantuan yang mereka perlukan selain meningkatkan daya tahan emosi yang dapat memainkan peranan di dalam mengurangkan stigma,” katanya.

Tambah Nicole, kempen #SamaSamaSupport ini akan menumpukan kepada perkembangan usaha-usaha berkenaan dengan menyokong dan bekerjasama dengan rakan kerjasama kesihatan mental yang pakar dalam spektrum kesihatan mental untuk bersama-sama mencapai impak dan jangkauan yang lebih besar.

Selain itu, Facebook turut menggalakkan hubungan sosial dan pembangunan komuniti yang inklusif bagi membantu meningkatkan daya tahan emosi.

“Usaha ini juga akan meningkatkan kesedaran dan pengetahuan serta menyediakan akses kepada sumber dan alatan kesihatan mental asas dengan lebih saksama.

“Cabaran kesihatan mental semakin meningkat dalam masyarakat kami, tetapi ianya dianggap sebagai satu perkara yang tidak patut dibicarakan dan disuarakan. Semasa pandemik ini, kesihatan mental benar-benar diketengahkan kerana ramai orang berasa terasing dan tidak pasti akan masa akan datang. Jadi, apabila kita sebagai satu komuniti bersatu padu untuk mengetengahkan perkara ini dan menghapuskan stigma, ini akan membawa perubahan yang positif,” jelasnya.


‘Mencurah wang’ daripada syarikat berkait Jho Low masuk akaun Najib

Seorang saksi memberitahu Mahkamah Tinggi Kuala Lumpur hari ini berbilion wang masuk dalam akaun peribadi Datuk Seri Najib Razak, dianggarkan kira-kira sebanyak RM2.23 bilion.

Dua syarikat dikenalpasti dikaitkan dengan ahli perniagaan dalam buruan, Low Taek Jho atau Jho Low iaitu Blackstone Asia Real Estate Partners dan Tanore Finance Corp. memasukkan sejumlah RM2.17 bilion ke akaun bekas Perdana Menteri itu sekitar 2012 dan 2013, menurut laporan Utusan Malaysia.

Pendedahan itu diberitahu Ketua Pasaran Modal Perbankan Persendirian Ambank, Yap Wai Keat, 57, sebagai saksi pendakwaan ke-38 semasa prosiding perbicaraan hari ini.

Menurut saksi tersebut, Tanore Finance Corp. mendepositkan sejumlah RM2.08 bilion ke dalam akaun Najib melalui sembilan transaksi manakala Blackstone memasukkan sebanyak RM90.89 juta.

Tanore ialah syarikat yang dikawal oleh sekutu perniagaan Jho Low, iaitu Eric Tan Kim Loong.

Wai Keat berkata, sejumlah RM60.6 juta didepositkan ke dalam akaun Najib oleh kerabat Diraja Arab Saudi, Putera Faisal Turkey Bandar Al Saud melalui dua transaksi pada Februari dan Jun 2011.

Saksi berkenaan menyatakan demikian ketika membacakan pernyataan saksi pada pemeriksaan utama yang dikendalikan oleh Timbalan Pendakwa Raya Mohamad Mustaffa P. Kunyalam.

Pada perbicaraan itu, Wai Keat berkata, maklumat berhubung wang yang akan dipindahkan disampaikan oleh Bahagian Kiriman Wang Ambank dan Pengurus Perhubungan Ambank, Joanna Yu bagi membolehkan maklumat itu dipanjangkan kepada Najib.

Ujar saksi, Joanna mengarahkannya melaksanakan penukaran wang daripada USD kepada MYR selepas mendapat kelulusan daripada pelanggan.

“Selepas itu, jabatan saya memasukkan data yang berkaitan ke dalam sistem yang dikenali MUREX di mana penukaran dilakukan mengikut kadar yang dipersetujui seperti dalam kontrak.

“Kemudian, jabatan saya menghubungi Bahagian Kiriman Wang dan memaklumkan nombor kontrak dan kadar pertukaran.

“Dalam hal ini, jabatan saya bertindak mengikut arahan seperti yang diarahkan oleh Joanna selepas menerima arahan daripada pelanggan,” katanya.

Perbicaraan di hadapan Hakim Datuk Collin Lawrence Sequerah bersambung esok.

Wai Keat memberi keterangan pada perbicaraan terhadap Najib, 69, atas empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dan 19 Disember 2014 manakala bagi semua pertuduhan pengubahan haram di antara 22 Mac 2013 dan 30 Ogos 2013, di lokasi sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Najib berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


12 kematian dilaporkan semalam

Jumlah kematian terkumpul akibat komplikasi Covid-19 sejak awal 2020 lalu hingga semalam mencecah 31,750 kes, lapor Kementerian Kesihatan (KKM) dalam laman sesawang Covidnow yang dikemas kini tengah malam tadi.

Jumlah itu menyusul setelah 12 lagi pesakit Covid-19 meninggal dunia dalam tempoh 24 jam semalam di lapan negeri. Tiada kes kematian ‘brought in death’ (BID) dilaporkan semalam.

Daripada keseluruhan lapan negeri itu, Sabah merekodkan tiga kematian menjadikan keseluruhannya 2,805 kes, termasuk 1,099 kes BID.

Keseluruhannya Sabah kini mencatat 243,495 kes positif, dengan 235,720 pesakit telah sembuh, dan 4,970 kes masih aktif.

Daripada jumlah kes aktif itu, seramai 4,249 pesakit menjalani kuarantin di rumah; 327 ditempatkan di PKRC; 365 dimasukkan ke hospital; dan 29 pesakit dirawat di unit rawatan rapi (ICU), dengan 10 daripadanya memerlukan alat bantuan pernafasan.

Berdasarkan data taburan kematian mengikut kumpulan umur di negeri itu sejak seminggu lalu, sebanyak 45.5 peratus melibatkan pesakit berusia 80 tahun dan ke atas, diikuti 27.3 peratus (70 hingga 79 tahun); dan masing-masing 9.1 peratus individu berusia 40 ke 49 tahun; 50 ke 59 tahun; dan 60 ke 69 tahun.

KKM juga memaklumkan terdapat lapan kluster aktif di Sabah dengan empat daripadanya membabitkan tempat kerja; pendidikan (tiga); dan satu kluster import.

Bagi tujuh lagi negeri, Johor dan Pahang masing-masing mencatat dua kes kematian, diikuti masing-masing satu di Kelantan, Negeri Sembilan, Pulau Pinang, Terengganu, dan Kuala Lumpur.

Tiada kes kematian dilaporkan di Kedah, Melaka, Perak, Perlis, Sarawak, Selangor, Labuan dan Putrajaya.

Sehingga semalam negara merekodkan 2,798,917 kumulatif positif, termasuk 12,403 kes import. Seramai 2,726,891 pesakit dilaporkan telah sembuh, dan 40,276 kes masih aktif.

Daripada jumlah kes aktif itu seramai 33,075 pesakit menjalani kuarantin di rumah; 3,660 ditempatkan di PKRC; 3,343 dimasukkan ke hospital; dan 198 pesakit dirawat di ICU dengan 93 daripadanya memerlukan alat bantuan pernafasan.


PRN: PN yakin mampu cipta kejutan di 3 negeri dikuasai PH

Perikatan Nasional (PN) yakin mampu mencipta kejutan di Selangor, Negeri Sembilan dan Pulau Pinang yang dikuasai Pakatan Harapan (PH) pada pilihan raya negeri (PRN) akan datang.

Naib Presiden PAS, Datuk Seri Dr Ahmad Samsuri Mokhtar berkata melihat kepada sokongan rakyat kepada PN ketika ini, beliau turut yakin gabungan itu dapat mengekalkan pemerintahan di tiga negeri dikuasainya iaitu Terengganu, Kelantan dan Kedah dengan keputusan lebih baik.

“Memang siapa-siapa masuk bertanding apa-apa sekali pun, sasaran ialah kemenangan. Saya yakin dengan melihat kepada ‘mood’ di bawah terutama dalam kalangan rakyat pada waktu ini, suasana sangat positif kepada PAS dan Perikatan Nasional.

“Saya percaya untuk tiga negeri yang telah dimenangi sebelum ini iaitu Kelantan, Terengganu dan Kedah kita akan mempertahankan kemenangan dengan keputusan lebih baik, melihat kepada ‘mood’ yang terkinilah.

“Untuk tiga negeri lagi (yang dikuasai PH), saya percaya kita akan melakukan satu kejutan, insya-Allah,” katanya ketika ditemui pemberita pada Majlis Rumah Terbuka Aidilfitri PAS Terengganu di Kuala Terengganu, hari ini.

Dalam pada itu, Menteri Besar Terengganu itu berkata senarai calon bagi setiap Dewan Undangan Negeri masih belum diputuskan oleh pimpinan tertinggi parti.

“Sebagaimana saya pernah sebut, saya sendiri pun tak pasti bertanding di mana, bertanding atau tidak (dalam PRN) sehingga diputuskan oleh pimpinan tertinggi.

“Senarai calon itu mesti disahkan oleh pimpinan tertinggi parti, jadi kita tunggu saatnya,” katanya yang juga Pengerusi PN Terengganu.


49 kematian akibat Covid-19 semalam, kes aktif naik semula

Jumlah kematian akibat komplikasi Covid-19 di seluruh negara sejak awal tahun lalu hingga semalam, meningkat kepada 29,535 kes susulan 49 lagi pesakit disahkan meninggal dunia semalam.

Jumlah itu termasuk 14 pesakit yang meninggal dunia sebelum dibawa ke hospital atau dikategorikan sebagai kes ‘brought in death’ (BID) menjadikan keseluruhannya 5,975 kes BID.

Kementerian Kesihatan (KKM) dalam laporan harian Covid-19 memaklumkan Sabah merekodkan jumlah kematian tertinggi semalam, dengan 12 pesakit Covid-19 meninggal dunia.

Angka itu menjadikan keseluruhannya 2,582 kematian dilaporkan di negeri itu sejak awal tahun lalu hingga semalam.

Dalam tempoh sama, Sabah juga mencatat 8,075 kes aktif dengan 6,380 pesakit menjalani kuarantin kendiri di rumah; 978 ditempatkan di PKRC; 644 dimasukkan ke hospital; dan 73 pesakit dirawat di unit rawatan rapi (ICU), termasuk 19 yang memerlukan alat bantuan pernafasan.

Negeri lain yang mencatatkan kematian akibat Covid-19 semalam melibatkan sembilan kes di Perak; masing-masing tujuh kes di Sarawak dan Selangor; dan enam kes di Terengganu.

Kelantan merekodkan tiga kematian; diikuti dua di Johor, dan masing-masing satu di Kedah, Pahang, dan Kuala Lumpur. Tiada kematian dilaporkan di Melaka, Negeri Sembilan, Perlis, Pulau Pinang, Labuan dan Putrajaya.

Sementara itu, KKM juga memaklumkan sehingga semalam sebanyak 63,827 jangkitan Covid-19 masih aktif, meningkat 937 kes berbanding 62,890 kes aktif yang direkodkan pada Rabu.

Daripada jumlah itu seramai 49,714 pesakit menjalani kuarantin kendiri di rumah; 7,945 ditempatkan di PKRC; 5,630 dimasukkan ke hospital; dan 538 pesakit dirawat di ICU dengan 274 memerlukan alat bantuan pernafasan.

Sepintas lalu laporan Covid-19 mengikut negeri sehingga 11 November 2021.


Kanak-kanak Sydney kembali ke sekolah setelah 4 bulan dikurung

Ribuan kanak-kanak di Sydney hari ini kembali ke sekolah setelah hampir empat bulan menjalani perintah berkurung susulan langkah negeri New South Wales (NSW) melonggarkan lebih banyak sekatan setelah kadar vaksinasi di negara itu sudah mencapai sasaran 70 peratus.

Selain itu, pemakaian pelitup muka juga tidak lagi diwajibkan di pejabat dan perjumpaan dalam kumpulan yang lebih besar akan dibenarkan di rumah dan di kawasan awam, setelah 80 peratus individu berusia 16 tahun ke atas lengkap divaksinasi menjelang hujung minggu ini.

“Perjalanan masih panjang, ini belum berakhir. Orang ramai perlu mematuhi peraturan kesihatan yang ditetapkan,” jelas Ketua Menteri, Dominic Perrottet.

Selain itu, kedai, gimnasium, pub dan kelab malam dibenarkan beroperasi dengan lebih ramai pelanggan lengkap vaksinasi dibenar masuk.

Pembukaan semula sekolah di Sydney hari ini dilakukan secara berperingkat hanya bagi mereka yang berada di tadika, manakala bagi sekolah rendah dan menengah pula dijadual dibuka minggu depan.

NSW hari ini merekodkan 265 jangkitan baharu Covid-19, terendah dalam tempoh 10 minggu.

Manakala negeri jirannnya, Victoria melaporkan 1,903 kes baharu, meningkat daripada semalam sebanya 1,838 kes.

Pihak berkuasa Australia semalam memaklumkan bandar raya Melbourne akan dibuka semula apabila kadar vaksinasinya mencecah 70 peratus. – Agensi


Zahid yang patut insaf nak jatuhkan kerajaan ketika krisis Covid-19

Presiden UMNO, Datuk Seri Ahmad Zahid Hamidi patut mencermin diri sendiri dan perlu terlebih dahulu insaf kerana tindakannya yang cuba menjatuhkan kerajaan Perikatan Nasional (PN) ketika krisis Covid-19 sedang melanda negara.

Rakan senior parti, Datuk Seri Nazri Aziz membidas tindakan Zahid yang bermain politik dengan cuba menjatuhkan kerajaan ketika sedang melawan penularan Covid-19 dan berusaha keras untuk mengheret parti mengikut cikgunya, Datuk Seri Anwar Ibrahim dan DAP.

“Jaga rakyat bukan dengan menjatuhkan kerajaan waktu kita sedang melawan Covid-19 dimana Ahli-ahli Parlimen kita sebagai Menteri yang menjadi barisan hadapan melawan Covid-19,” kata Nazri kepada Agenda Daily.

Ahli Parlimen Padang Rengas itu menegaskan rakyat ketika ini sedang berdepan kesusahan dan krisis politik yang dicetuskan adalah tidak wajar, bahkan sekiranya Zahid mendakwa kerajaan PN gagal ia bermakna Menteri UMNO juga gagal.

“Rakyat tengan berdepan dengan kesusahan… Jadi kalau kerajaan gagal UMNO jug gagal kerana Menteri dan Timbalan Menteri juga terdiri daripada Ahli-ahli Parlimen UMNO.

“Tapi Zahid nak suruh UMNO lari daripada tanggungjawab kepada rakyat,” tegasnya.

14 MP UMNO diketuai Zahid sedang merancang bersama blok pembangkang diketuai Anwar, serta parti kecil lain yang cuba menumbangkan kerajaan PN pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Permohonan subsidi upah diluluskan sebanyak RM12.8 bilion setakat 7 Mei

Permohonan subsidi upah bernilai RM12.888 bilion sudah diluluskan kerajaan dibawah Program Subsidi Upah 1.0 (PSU 1.0) setakat 7 Mei, 2021, kata Menteri Kewangan Tengku Datuk Seri Zafrul Tengku Abdul Aziz.

Jumlah tersebut memberikan manfaat kepada seramai 322,177 majikan dan 2.64 juta pekerja sepanjang berdepan situasi pandemik Covid-19 yang dihadapi negara.

“Seramai 322,177 majikan dan 2.64 juta pekerja telah menerima manfaat,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-53, yang dikeluarkan hari ini.

Selain itu, Tengku Zafrul berkata kerajaan turut menyediakan peruntukan sebanyak RM1 bilion kepada Perusahaan Kecil dan Sederhana (PKS) dan PKS mikro yang masih terkesan dengan pandemik COVID-19.

Menurutnya, setakat 7 Mei, di bawah pembiayaan sektor pelancongan Pelan Jana Semula Ekonomi Negara (PENJANA), terdapat 653 permohonan direkodkan bagi pembiayaan itu dan daripada jumlah tersebut sebanyak 325 permohonan telah diluluskan dengan jumlah pembiayaan sebanyak RM64.6 juta.

“Pihak Kementerian memahami bahawa keadaan pandemik yang masih mencabar menghadkan peniaga untuk memohon daripada dana ini.

“Namun, kerajaan berharap agar apabila keadaan kembali pulih, penggiat industri pelancongan mempunyai dana sedia ada untuk diguna pakai bagi mengembangkan perniagaan masing-masing bagi memanfaatkan gelombang pemulihan ekonomi serantau,” katanya.

Tengku Zafrul berkata bagi menyokong sektor pelancongan sehingga 30 Jun, nilai pengecualian cukai yang dimanfaatkan oleh pengendali premis penginapan telah mencecah RM2.333 bilion setakat 7 Mei, iaitu peningkatan sebanyak RM962.7 juta berbanding RM1.37 bilion yang direkodkan pada 29 Jan 2021.

Antara inisiatif lain bagi menyokong sektor pelancongan termasuklah pelepasan cukai pendapatan individu sehingga RM1,000 ke atas perbelanjaan melancong, serta pengecualian cukai pelancongan sepenuhnya, katanya.


Saksi dedah Jho Low hadir mesyuarat di rumah Najib, ‘sangat rapat’

Seorang saksi kes perbicaraan 1Malaysia Development Berhad (1MDB) mendedahkan ahli perniagaan Low Taek Jho atau Jho Low beberapa kali menghadiri mesyuarat yang berjalan di rumah bekas Perdana Menteri (PM) Datuk Seri Najib Razak.

Saksi tersebut, Mohd Hazem Abdul Rahman yang juga bekas Ketua Pegawai Eksekutif (CEO) 1MDB semasa memberi keterangan memberitahu Mahkamah Tinggi Kuala Lumpur Jho Low dilihat sangat rapat dengan Najib apabila setiap arahan yang diberikan penjenayah yang dalam pelarian itu akan dituruti.

Menurut laporan portal MalaysiaKini, Hazem yang merupakan saksi pendakwaan ke-10 berkata, Najib dan Jho Low “sangat, sangat rapat” ketika berkomunikasi di Langgak Duta, Kuala Lumpur pada 2013.

Menjawab soalan ketika pemeriksaan utama oleh Timbalan Pendakwa Raya Tan Sri Gopal Sri Ram, Hazem berkata “Jho Low adalah orang PM”.

Sebelum ini, semasa perbicaraan 20 September 2021 lalu, Hazem juga memberitahu melihat Jho Low ada dalam pertemuan ahli lembaga pengarah dan pegawai tertinggi 1MDB di rumah Najib bagi membincangkan berhubung isu audit KPMG melibatkan 1MDB pada 2013.

Sri Ram: Ketika pertemuan di rumah PM, adakah tertuduh melakukan apa-apa untuk memisahkan dirinya dengan Jho Low?

Hazem: Tidak.

Katanya lagi, Najib tidak pernah mengarahkannya untuk tidak mengikut sebarang arahan daripada Jho Low berkaitan soal pengurusan dan kewangan 1MDB.

Hazem juga menafikan ada menerima wang berkaitan transaksi keluar daripada 1MDB.

Sri Ram: Adakah anda menerima manfaat kewangan daripada transaksi?

Hazem: Tidak.

Dalam perbicaraan sebelum ini, pasukan pembelaan Najib berhujah yang Hazem berpakat dengan Jho Low dan beberapa lagi pegawai 1MDB ketika itu dalam pemindahan wang keluar yang meragukan daripada syarikat itu.

Najib, 68, berdepan empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.